Kenapa Dan Apakah Punca Bateri Lithium-Ion Boleh Meletup?

Walaupun bateri lithium-ion secara keseluruhannya adalah tersangat selamat, namun kadang-kadang ia juga boleh mengalami komplikasi yang menyebabkannya ia meletup.

Dan apabila ia berlaku sebagai contoh dalam kes Samsung Galaxy Note 7, ia akan menjadi satu berita besar. Jadi, apa sebenarnya yang berlaku dan mengapa bateri-bateri boleh meletup?

Bateri lithium-ion yang boleh dicas semula adalah bateri yang mana digunakan secara meluas dalam barangan elektronik masa kini termasuklah komputer riba, telefon pintar, tablet dan hampir semua peranti mudah alih yang anda miliki pada hari ini.

Malah, kereta elektrik dan pesawat juga bertanggungjawab terhadap revolusi mudah alih ini.

Untuk memahami mengapa kadang-kadang bateri lithium-ion mengalami kegagalan, anda perlu tahu apa kandungannya. Dalam setiap bateri ini, terdapat dua elektrod, iaitu elektrod positif bercaj katod dan elektrod negatif yang bercaj anod.

Kedua-dua elektrod ini dipisahkan oleh lapisan plastik "microperferated" (penebat) yang nipis berfungsi sebagai pemisah elektrod-elektrod itu supaya tidak bersentuhan.

Apabila anda mengecas bateri ini, ion lithium ditolak oleh arus elektrik dari katod, melalui plastik tersebut dan cecair konduktif elektrik, kepada anod.

Dan pengecaj dicabut, proses berlawanan berlaku di mana ion lithium mengalir dari anod ke katod. Tindak balas ini yang mengecas bateri dalam komputer riba anda.

Bateri yang lebih kecil, seperti yang terdapat pada telefon pintar biasanya mempunyai satu sel lithium-ion sahaja manakala bateri yang lebih besar seperti pada komputer riba biasanya mempunyai di antara 6 hingga 12 sel lithium-ion.

Bateri-bateri pada kereta elektrik dan pesawat pula mempunyai beratus-ratus sel.

Keupayaan yang membuatkan bateri lithium-ion ini sangat berguna juga adalah yang memberikan kemampuan untuk ia terbakar dan meletup.

Lithium adalah sangat berkemampuan tinggi untuk menyimpan tenaga dan apabila ia mengalirkan arusnya secara perlahan-lahan sedikit demi sedikit, ia mampu menghidupkan telefon pintar anda hampir sepanjang hari.

Namun, apabila ia mengalirkan dengan pantas dan sekaligus, bateri ini boleh meletup.

Kebanyakan kebakaran atau letupan bateri ini disebabkan oleh litar pintas. Ini berlaku apabila plastik pemisah tersebut gagal yang mana menyebabkan elektrod anod dan katod bersentuhan.

Apabila kedua-dua ini bersentuhan, bateri akan mula untuk menjadi terlebih panas. Terdapat beberapa faktor yang boleh menyebabkan plastik pemisah ini gagal berfungsi.

1. Kegagalan reka bentuk atau kecacatan pembuatan: Seperti dalam kes Galaxy Note 7 di mana baterinya mengalami kegagalan reka bentuk, apa yang berlaku adalah ruang di dalam bateri tidak cukup untuk elektrod dan pemisah.

Dalam model-model yang lain, apabila bateri mengembang sedikit ketika dicaj, elektrod-elektrod tersebut membengkok dan menyebabkan litar pintas. Malah, bateri yang direkabentuk dengan baik juga boleh mengalami kegagalan jika kawalan kualiti tidak diselia, atau berlaku kecacatan dalam pembuatan.

2. Faktor luaran: Haba yang melampau menjamin bateri ini untuk mengalami kegagalan. Contohnya, jika bateri berada berhampiran dengan sumber haba, atau terbakar, akan meletup.

Faktor luaran lain yang boleh menyebabkan kegagalan termasuklah jika telefon anda terjatuh dengan kuat atau terlalu kerap terjatuh yang mana juga boleh menyebabkan berlakunya litar pintas.

3. Masalah pengecas: Pengecas yang tidak berkualiti atau mempunyai masalah penebat juga boleh merosakkan bateri litium-ion. Jika pengecas mengalami litar pintas atau menjana haba berhampiran dengan bateri, ia sudah cukup untuk menyebabkan kegagalan.

Oleh itu, adalah disarankan untuk menggunakan pengecas yang asli dan berkualiti tinggi. Bateri litium-ion direka dengan mempunyai perlindungan dalaman jika ia dicas secara berlebihan.

Walaupun jarang berlaku, jika perlindungan dalaman ini gagal, pengecasan berlebihan boleh menyebabkan bateri menjadi panas dan berakhiran dengan letupan.

4. "Thermal Runaway" dan bateri lebih daripada 1 sel: Walaupun ia tidak relevan kepada bateri yang mempunyai 1 sel seperti pada telefon pintar (iPhone X mempunyai 2 sel), namun hanya satu sel sahaja yang diperlukan untuk menyebabkan kegagalan bateri.

Sebaik saja satu sel menjadi terlalu panas, akan berlaku kesan domino yang dikenali sebagai "Thermal runaway", iaitu peningkatan haba yang mengubah keadaan bateri yang menyebabkan peningkatan haba yang berjangkit dan berlarutan.

Bagi bateri yang mempunyai beratus-ratus sel seperti dalam kereta elektrik Tesla Model S, thermal runaway boleh menyebabkan satu masalah besar.

Walaupun dengan membincangkan mengapa bateri mengalami kegagalan membuatkan kita bimbang, namun bateri lithium-ion adalah selamat dan merupakan teknologi yang matang.

Memandangkan setiap kali kes bateri meletup berlaku, ia akan menjadi berita hangat, menjadi bukti bahawa betapa jarangnya kegagalan itu berlaku.

Pengeluar bateri mencipta pelbagai perlindungan pada bateri bagi mengelakkannya daripada meletup, atau sekurang-kurangnya mengurangkan kerosakan yang boleh menyebabkan kegagalan.


10 tempat rahsia ujian senjata nuklear di seluruh dunia

Semenjak kemunculan kuasa nuklear pada pertengahan abad ke-20, banyak negara telah berlumba untuk menguji senjata terhebat mereka. Negara kuasa besar seperti USA, UK, dan Russia semuanya telah menghentikan ujian mereka pada tahun 90-an iaitu pada penghujung Perang Dingin, setelah menandatangai perjanjian damai pengharaman ujian peluru berpandu nuklear pada 1996.

Bagaimanapun negara kuasa kebangkitan seperti India dan Pakistan tidak menandatangani perjanjian itu. Korea Selatan merupakan salah satu negara lagi yang disyaki mengumpul senjata nuklear walaupun mereka berjanji untuk menghentikan program nuklear pada tahun 2005.

Jadi ada kemungkinan ujian nuklear masih lagi dijalankan di seluruh dunia, akan tetapi di mana? Ini kerana tempat ujian ini biasanya dirahsiakan, namun begitu dari masa ke semasa ia akan diketahui umum juga. Kami ingin berkongsikan bersama anda 10 tempat rahsia ujian senjata nuklear yang membinasakan ini.

Russia mempuntai beberapa tempat tidak berpenghuni seperti di Siberia yang sangat sejuk. Amat mengejutkan apabila salah satu tempat ujian nuklear mereka ialah tempat yang mempunyai penduduk di selatan jajahan USSR iaitu Kazakhstan. Tempat ini telah dipilih oleh wira perang iaitu Georgy Konstantinovich Zhukov untuk ujian pada 1954, di mana para tentera diberitahu bahawa mereka perlu membuat latihan persedian letupan nuklear dengan peranti nuklear palsu dihidupkan.

Tujuannya adalah untuk menguji tindakbalas dari tentera dan peralatan mereka di dalam kejadian letupan nuklear. Pihak tentera diarahkan masuk ke kawasan tersebut setelah 3 jam berlakunya letupan. Sejumlah penduduk kampung juga telah diarahkan untuk keluar, akan tetapi sebahagian lagi tidak menyedarinya termasuklah pihak tentera.

Dengan tragisnya ramai tentera dan penduduk tempatan mati disebabkan kanser, akibat daripada radiasi letupan nuklear yang mereka terima. Salah satu kisah sedih bagaimana kerajaan mengutamakan senjata berbanding penduduknya sendiri.

Taman negara Iron Range kini dikelaskan sebagai hutan hujan yang asli, akan tetapi adakah ia pernah menjadi tempat rahsia ujian nuklear semasa Perang Dingin? Marie Strain berpendapat sedemikian, apabila ayahnya Brian Stanislas Hussey mati akibat kenser pada pertengahan tahun 60-an setelah beberapa tahun mengambil bahagian dalam “Operasi Letupan”.

Operasi ini menyaksikan alat nuklear diterbangkan dan diletupkan oleh pihak tentera UK, USA, dan Australia untuk menguji bagaimana hutan hujan ini boleh tahan dengan kesan letupan itu. Sesetengah dokumentasi mengatakan ia adalah letupan nuklear akan tetapi menurut jurucakap untuk kementerian pertahanan iaitu Peter Reith memberitahu, ia adalah letupan TNT yang digunakan bagi simulasi keadaan yang sebenar. Kita mungkin tidak akan mengetahui mana satu yang benar.

Semipalatinks ini adalah tapak ujian nuklear di Kazakhstan dan juga dikenali sebagai " The Polygon". Ia merupakan tempat ujian utama USSR dan seperti Totskoye, hanya sedikit sahaja tumpuan yang diberikan kepada penduduk tempatan. Di dalam 40 tahun dari 1949 sehingga 1989, terdapat sebanyak 456 ujian yang telah dilakukan di sini.

Pelbagai kesan sampingan yang berlaku dan ditutup oleh pihak berkuasa Soviet dari pengetahuan umum untuk sekian lamanya. Akan tetapi surat yang dikeluarkan oleh kedutaan Kazakhstan menceritakan tentang pelbagai penyakit yang menakutkan telah muncul akibat dari ujian nuklear yang dijalankan. Walaupun tapak ujian ini telah ditutup pada tahun 1991 tetapi kesannya akan dirasai untuk jangka masa yang panjang.

Jika anda fikir bahawa kekejaman Perang Dingin hanya dilakukan oleh pihak Soviet sahaja, ini pula adalah sebahagian contoh kerosakan alam semulajadi yang dilakukan oleh pihak Amerika Syarikat. Pulau yang terbentuk oleh batu karang ini suatu masa dahulu amat cantik dan kini dikenali dengan “sampah nuklear Lautan Pasifik”. Ini kerana banyak ujian letupan yang dijalankan di sini pada tahun 1940-an sehingga 1950-an.

Operasi pembersihan dimulakan pada tahun 1977, di mana ia menelan belanja sebanyak USD 239 juta dan kebanyakan material radioaktif masih tertanam di bawah semen berbentuk kubah (gambar) ini. Pada tahun 1980, pulau ini telah diisytiharkan selamat dan penduduk telah kembali ke tempat ini. Pihak kerajaan Amerika juga telah membayar pampasan kepada kaum Marshallese dan melanjutkan proses pembersihan. Namun begitu risiko kanser adalah lebih tinggi bagi penduduk pulau ini berbanding yang lain kerana pendedahan radiasi ini.

Merupakan tempat pertama senjata nuklear diletupkan pada 1945, dengan mengunakan nama samaran “Trinity”. Terdapat 8 tempat yang diambil kira akan tetapi salah satu yang terbaik iaitu di Gurun Mojave telah dibatalkan kerana ketua projek ini General Leslie Groves, tidak sama sekali menyukai General George S. Patton yang merupakan ketua di tapak tentera Mojave.

Sebaliknya New Mexico menjadi tapak yang dipilih dan pada 16 Julai 1945, bom itu diledakkan. Letupan itu menghasilkan kawah sedalam 3 meter dan seluas 340 meter, akan tetapi kesan jangka panjangnya yang membuatkan ia sangat membinasakan. Direktor ujian ini iaitu Kenneth Bainbridge berkata kepada rakan sekerjanya sejurus letupan pertama itu, “sekarang kita semua akan celaka”. Sehingga kini tapak ujian Trinity ini mempunyai kadar radiasi 10 kali ganda dan akan berada di situ sekurang-kurangnya 50 tahun akan datang.

Tempat ini juga dikenali sebagai Kiritimati dan merupakan tempat ujian bagi British dan Amerika pada tahun 50-an dan 60-an. Pihak British meledakkan bom pertama mereka pada November 1957 dan meneruskan dengan letupan atmosfera pada 1985 sebagai “Operasi Grapple”. Pihak Amerika pula menjalankan 22 letupan di sana pada tahun 1962. Tiada satu negara pun yang memindahkan penduduk pulau itu dan ada laporan mengatakan pihak tentera yang terlibat juga tidak diberi pakaian perlindungan yang betul.

Namun kesan alam persekitarannya yang jelas kelihatan. Terdapat hujan lebat yang pelik sejurus selepas letupan berlaku, banyak ikan mati mula timbul di permukaan air dan ribuan burung menjadi buta akibat cahaya dari letupan itu. Hal ini kemudiannya disahkan oleh tentera yang terlibat di dalam ujian ini. Kesan buruk jangka panjang terhadap pulau ini masih tidak jelas.

China merupakan salah satu lagi kuasa di mana pihak Barat seringkali mencurigai apabila masuk mengenai senjata nuklear. China sudah mula melakukan ujian pada 1964 dan bersetuju untuk menghentikannya apabila menandatangani CTBT (Comprehensive Nuclear-Test-Ban Treaty) pada tahun 1996. Walaupun begitu pada tahun 1998, ujian rahsia telah dijalankan di Gurun Taklimakan, di daerah Xinjiang.

Perdana menteri Britain ketika itu Tony Blair telah terbang ke China untuk membincangkan hal itu mengenai kecacatan dan kadar kanser yang meningkat sebanyak 35% di daerah itu berbanding tempat lain di China. Masih tidak dapat dipastikan samada ujian masih diadakan di China atau tidak, akan tetapi kerajaan China tidak bercadang untuk menghentikan usaha membangunkan senjata nuklearnya.

Korea Utara telah mengumumkan bahawa mereka sedang berperang dengan Korea Selatan dan telah menjalankan beberapa ujian senjata nuklear di mana salah satunya tempatnya ialah di Punggye-ri, tidak jauh dari persisir pantai bahagian barat negara itu. Sebanyak 6 kali ujian peluru berpandu telah dijalankan di sini.Melalui imej satelit, terdapat 3 terowong yang menghubungkan tempat ini dengan dunia luar.

Pada 2016 siaran berita di Korea Utara melaporkan telah berjaya melakukan ujian peluru berpandu mereka yang ke-4 di kawasan Punggye-ri ini. Namun yang menyedihkan ialah penduduk tempatan yang menjadi mangsa. ada laporan mengatakan penduduk berhampiran tapak ujian ini trlah dilarang untuk memasuki ibu negeri iaitu Pyongyang kerana dikhuatiri dijangkiti kesan radiasi.

Antara rahsia yang paling terkenal di dunia, iaitu Area 51 yang seringkali dikaitkan dengan makhluk asing ini sebenarnya juga digunakan sebagai tapak ujian nuklear. Diberi nama Projek 57, satu tanah khas yang dipanggil Area 13 telah dibangunkan seperti sebuah bandar Amerika yang lain dengan bangunan dan kaki limanya, dan juga haiwan hidup yang dibawa ke situ. Ini bagi tujuan untuk mengkaji kesan sampingan akibat letupan itu kepada kehidupan atau populasi manusia.

Bom itu diledakkan pada April 1957, dan telah menyebabkan kawasan seluas 895 ekar persegi tercemar dengan Plutonium. Sebahagian kerja pembersihan telah dijalankan akan tetapi selebihnya hanya ditutup dengan pagar kawat sahaja. Tempat ini telah ditutup pada tahun 1973 akan tetapi ada laporan mengatakan ada ujian lain dijalankan di situ sebelum ianya ditutup.

Salah satu tapak ujian nuklear rahsia yang lokasinya masih belum diketahui umum. Ia menjadi salah satu ancaman kepada keselamatan dunia. Iran telah lama sebenarnya disyaki kerana membangunkan senjata nuklear walaupun telah menandatangani CTBT namun ada pengesahan yang membenarkan fasiliti ujian itu wujud dan hanya dikenali sebagai “Quds”, perkataan yang sinonim dengan perkataan arab untuk Jerusalem.

Tidak banyak yang diketahui mengenai tapak ujian ini namun menurut Akhbar Mashregh, yang dikelola oleh National Guard berpendapat senjata nuklear ini mungkin ditujukan kepada Israel. Walau apapun, kemunculan fasiliti ujian nuklear di negara yang agresif ini merupakan kerisauan dunia untuk masa akan datang.


Kisah Disiplin Dan Kegilaan Ronaldo Untuk Berjaya, Diceritakan Oleh Patrice Evra

Walaupun tersingkir dan pulang awal di kejohanan Piala Dunia 2018, bintang Real Madrid dan bekas wira Manchester United tetap merupakan antara salah seorang pemain bola sepak terhebat dalam sejarah sukan ini.

Mungkin ramai yang mengetahui akan kisah-kisah yang diceritakan mengenai peribadi pemenang anugerah Balon d'Or lima kali ini yang mana penuh dengan kezaman dan ketekunan.

Disebabkan ketekunan yang tinggi, semangat juang yang tak berbelah bagi dan penjagaan badan yang menakjubkan, ramai pakar bola sepak yang meramalkan bahawa Cristiano akan masih bersinar dalam sukan ini walaupun mencecah usia 40 tahun.

Ia bukan sahaja melibatkan sukan bola sepak, tetapi hampir semua perkara. Cristiano tidak pernah berpuas hati menjadi nombor dua, yang membuatkan beliau berusaha keras sehingga ke tahap ini dan menjadi pemain nombor 1 dunia ketika ini.

Dan kisah yang diceritakan oleh bekas rakan sepasukan, Patrice Evra mengenai perlawanan ping pong di antara Cristiano dan Rio Ferdinand merupakan salah satu bukti kepada perkara ini.

Menurut Patrice Evra, Cristiano Ronaldo akan menjadi marah jika beliau tewas dalam apa sahaja yang dilakukan. Ia adalah motivasi kepada dirinya untuk sentiasa menang.

Pada satu ketika, Cristiano dan Rio Ferdinand bermain ping-pong yang melihatkan bintang Portugal itu tewas. Semua yang lain menjerit-jerit dan ia membuatkan Cristiano berasa sangat berang.

Tidak berpuas hati, Cristiano kemudiannya meminta sepupunya untuk membeli sebuah meja ping-pong dan mula berlatih untuk tempoh dua minggu di rumahnya.

Selepas itu, Cristiano mengajak Rio untuk mengulangi perlawanan di antara mereka, dan beliau menewaskan Rio di hadapan semua orang.

Beliau sanggup membeli meja ping-pong, berlatih setiap hari semata-mata hanya untuk membuktikan dirinya mampu mengalahkan lawan, dengan apa cara sekalipun.

"Itulah Cristiano Ronaldo, dan sebab itu saya tak terkejut jika dia ingin memenangi satu lagi Ballon d'Or, dan kenapa dia ingin memenangi Piala Dunia. Kerana dia seorang yang pemarah (semangat)," jelas Patrice Evra

Satu lagi kisah yang diceritakan oleh Patrice mengenai Cristiano adalah jemputan makan tengah hari di kediaman kapten Portugal itu.

"Jika Cristiano menjemput anda untuk makan tengah hari di rumahnya, jangan terima. Tolak sahaja pelawaan itu," kata Patrice.

Bekas pemain kebangsaan Perancis itu menceritakan bagaimana beliau menerima pelawaan itu dan akhirnya menyesal.

Pada satu hari selepas selesai latihan padang, Cristiano mengajak Patrice ke rumahnya. Walaupun keletihan, Patrice tetap memenuhi undangan rakan baiknya itu.

Ketika di meja makan, hanya salad dan isi ayam sahaja dihidangkan, bersama-sama air kosong, dan bukannya jus.

Patrice pun mula makan dan menjangkakan bahawa Cristiano akan menghidangkan makanan lain selepas itu. Namun, ia tidak seperti apa yang diharapkan.

Selesai makan, Cristiano kemudiannya bangun lantas mengambil bola dan mula bermain, serta melakukan skil-skil lalu berkata:

Patrice yang tidak membantah, walaupun agak tidak senang kerana keletihan, menurut sahaja permintaan rakannya itu.

"Kami mula bermain bola dan kemudiannya Cristiano mengajak saya untuk berenang di kolam renangnya. Saya pun "okay" sahaja, tetapi kemudiannya dia mengajak lagi untuk berendam di jakuzi, kemudiannya ke sauna.

Akhirnya saya tak boleh terima lagi, dan saya berkata kepadanya: "Cristiano kenapa kita datang ke sini? Adakah sebab kita ada perlawanan esok, atau hanya untuk makan tengah hari?".

Oleh itu, Patrice Evra ingin menasihati sesiapa sahaja yang dijemput oleh Cristiano ke rumahnya, agar jangan terus terima pelawaan tersebut, sebaliknya menolak. Patrice menjelaskan bahawa ia bukan disebabkan makanan, tetapi beliau berasakan seperti sesi latihan ketika berada di rumah Cristiano.

"Cristiano adalah sebuah mesin yang tidak mahu berhenti berlatih," tambah Patrice.

Kisah-kisah ini membuktikan bahawa Cristiano adalah seorang yang sangat berdedikasi dan sentiasa ingin menjadi yang terbaik.

Jadi, tak hairanlah jika beliau masih akan bermain di tahap terbaik ketika berusia 40 tahun.

Nota: "Love him or hate him but you can ignore him"


5 Budaya Sekolah Rendah di Jepun Yang Wajar Kita Contohi

Rungutan berkenaan sistem pendidikan di negara kita selalu kedengaran daripada semua pihak, bukan saja melibatkan keluhan ibu bapa malahan jugadatang daripada pihak guru dan pentadbir sekolah sendiri.

Penubuhan kerajaan baru di negara kita diharap dapat membawa satu dimensi baru pada sistem pendidikan negara kita, namun persoalannya adakah kerajaan baru mampu mengubah budaya yang telah lama dipegang masyarakat kita dalam hal berkaitan sekolah? Harus diakui tahap penerapan disiplin pada pelajar kita agak lemah.

Sekiranya anda ada masa, jenguklah ke kawasan sekolah dan saksikan sendiri bagaimana huru-haranya suasana sekolah ketika rehat, kehadiran dan kepulangan pelajar. Sangat berbeza dengan Jepun yang terkenal sebagai sebuah negara meletakkan disiplin di tahap tertinggi.

Kami berpendapat ada beberapa elemen-elemen yang negara Jepun telah amalkan sekian lama, wajar dijadikan ikutan dalam masyarakat kita bagi membentuk generasi masa depan kita yang mempunyai tahap disiplin tinggi.

Semua sekolah rendah di Jepun mengamalkan jadual waktu bermula daripada jam 8.15 pagi sehingga jam 3 petang, hari Isnin hingga ke Jumaat. Walaupun begitu, pihak sekolah diberikan kuasa untuk menentukan waktu tamat persekolahan setiap hari. Dilihat lebih panjang daripada waktu persekolahan di negara lain, realitinya banyak waktu rehat diberikan kepada pelajar sepanjang tempoh tersebut.

Kebiasaannya, akan ada satu sesi rehat untuk semua pelajar pada jam 10.15 hingga jam 10.35 pagi dengan makan tengahari beramai-ramai dijadualkan pada jam 12.10 hingga 12.55 tengahari, ditambah dengan 20 minit selepas itu untuk pelajar berehat atau bermain sehingga 1.15 tengahari.

Dalam tempoh setahun, pelajar sekolah rendah di Jepun menggunakan 210 hari atau lebih di sekolah, hampir setara dengan jumlah persekolahan di negara kita. Sebelum 2002, Jepun menggunakan sistem persekolahan enam hari seminggu dengan Sabtu pagi turut sama dijadikan hari persekolahan.

Pertukaran kepada 5 hari persekolahan di Jepun menyebabkan penurunan kepada prestasi murid berbanding sebelumnya, dengan kerajaan Jepun memilih untuk mengurangkan waktu bercuti tetap mereka serta menambah bilangan jam bagi meningkatkan semula pencapaian pelajar.

Semua pelajar sekolah rendah di Jepun akan belajar 10 subjek teras iaitu Bahasa Jepun, Pendidikan Sosial, Matematik, Sains, Pendidikan Kehidupan, Muzik, Seni, Ekonomi dan Pendidikan Jasmani.

Sains dan Pendidikan Sosial hanya diajar pada untuk pelajar tahun 3 dan ke atas, dengan Ekonomi diajar pada poelajar tahun 5 dan 6. Bagi pelajar yang baru masuk tahun 1 dan 2, mereka akan mengambil subjek Pendidikan Kehidupan yang mengajar mereka kemahiran-kemahiran asas yang diperlukan dalam hidup dalam membantu mereka berdikari.

Pendidikan Moral dan Pendidikan Khas (berbeza dengan kita) merupakan dua subjek wajib bagi semua peringkat, dengan bahasa asing diperkenalkan hanya pada tahun 5 dan 6. Ekoran sayangnya mereka kepada bahasa sendiri, pelajar Jepun lebih banyak menghabiskan masa belajar sistem tulisan mereka (hiragana, katakana dan kanji) dan hanya belajar tulisan rumi pada tahun ke 4 persekolahan.

Berbeza dengan negara kita, sekolah-sekolah di Jepun menggunakan sistem yuran untuk makanan pada waktu rehat pelajar, dengan yuran sekitar RM142.50 sebulan dikenakan bagi pelajar sekolah rendah. Majoriti sekolah menyediakan sendiri makanan untuk pelajar namun ada beberapa daerah yang menggunakan sistem penyediaan makanan berpusat, di mana makanan akan dihantar setiap hari ke sekolah dengan trak.

Oleh kerana tidak ada kantin atau kafeteria di sekolah-sekolah Jepun, pelajar kebiasaannya bergilir-gilir mengambil tugas menghidangkan makanan yang telah disiapkan dan mereka menggunakan ruang bilik darjah mereka sendiri sebagai tempat makan. Ada juga sekolah memperuntukkan bilik-bilik khas atau dewan untuk pelajar makan beramai-ramai.

Menu makanan pelajar pula selalunya menghidangkan makanan ruji seperti roti, nasi atau mee bersama dengan satu jenis lauk, minuman seperti susu serta satu hidangan pencuci mulut.

Budaya di Jepun sangat-sangat mementingkan agar tidak ada makanan terbuang dengan tindakan disiplin akan dikenakan kepada pelajar yang gagal menghabiskan makanan mereka sehingga terbuang makanan tersebut.

Ada satu budaya yang dinamakan 'souji' atau 'kewajipan membersihkan' yang diamal serta dipupuk pada setiap pelajar sekolah rendah di Jepun. Setiap hari, semua pelajar akan diberikan masa 15 minit untuk membersihkan sekolah mereka dengan semua aktiviti ketika itu wajib dihentikan.

Pelajar akan disediakan dengan penyapu, mop dan baldi serta kain untuk membersihkan keseluruhan kawasan sekolah disertai juga oleh guru-guru dan pentadbir sekolah.

Apa yang mengejutkan - majoriti sekolah di Jepun tidak mempunyai pekerja yang dilantik untuk membersihkan kawasan sekolah. Hanya pekerja yang terlibat dengan penyelenggaraan sahaja diambil untuk bekerja dalam kawasan sekolah.

Oleh kerana tidak ada pekerja pembersihan, semua tanggungjawab membersihkan sekolah jatuh kepada ahli-ahli dalam sekolah itu sendiri. Kesemua pelajar tak kiralah tahap rendah atau menengah akan menyapu lantai sekolah setiap kali selepas makan tengahari serta sekali lagi sebelum mereka pulang.

Tugas untuk membersihkan cermin, mencuci bilik air serta mengosongkan tong sampah turut sama dipikul setiap pelajar, berdasarkan jadual yang telah ditetapkan lebih awal.

Tahukah anda, berenang merupakan salah satu aktiviti wajib bagi setiap pelajar di Jepun? Ekoran daripada syarat ini, majoriti sekolah rendah di Jepun mempunyai kolam renang sendiri dengan waktu khas akan ditetapkan sebagai kelas belajar berenang.

Setiap pelajar wajib memakai pakaian renang khas yang telah ditetapkan dengan ibu bapa wajib merekod dan mencatatkan suhu badan anak-anak setiap kali kelas renang diadakan. Bagi pelajar yang disahkan tidak sihat oleh ibu bapanya atau mungkin juga ibu bapanya terlupa, mereka langsung tidak akan dibenarkan menyertai kelas pada hari itu.

Semua pelajar akan melalui sesi ujian bergantung kepada tahun mereka belajar. Pelajar akan diberikan jarak-jarak tertentu untuk mereka harungi dengan berenang seperti 100 meter, 200 meter atau 400 meter. Mana-mana pelajar yang gagal akan diwajibkan hadir ke program khas sewaktu cuti, bagi membantu mereka mahir dalam kemahiran yang sangat penting ini.

Bagaimana? Begitulah berbezanya sistem pendidikan di Jepun jika dibandingkan bukan saja dengan negara kita, malahan dengan majoriti negara yang lain. Masyarakat Jepun sangat-sangat mementingkan budaya dan bahasa mereka, serta sangat menyanjung nilai moral serta disiplin yang tinggi.

Semua ini dapat dilihat dalam cara mereka menggarap sistem pendidikan rendah mereka, membentuk kerajinan serta semangat berpegang teguh pada prinsip dalam diri individu dan masyarakat mereka.


8 Tanda Awal Dan Simptom Kanser Ovari

Barah ovari popular dengan gelaran "pembunuh senyap" bagi golongan wanita dan merupakan bentuk kanser yang paling berbahaya.

Ia menduduki tempat ke-5 dalam senarai penyakit yang membunuh wanita berkaitan dengan kanser, yang membunuh lebih banyak nyawa berbanding barah sistem pembiakan yang lain.

Kebarangkalian seorang wanita itu untuk didiagnos mengalami barah ovari dalam hayatnya adalah 1 dalam 78, lebih rendah daripada kebarangkalian untuk mati iaitu 1 dalam 108.

Jika ia berlaku kepada wanita berusia 30 tahun ke bawah, mereka boleh melakukan rawatan susulan mampu menyembuhkan pada kadar pantas. Ia juga mempunyai kebarangkalian tidak perlu menjalani pembedahan pembuangan rahim.

iluminasi.com ingin kongsikan 8 tanda-tanda awal barah ovari yang anda harus ambil tahu sebelum terlambat.

Bagi wanita yang memiliki tubuh badan yang sihat, berlakunya haid (pendarahan) sebulan sekali adalah normal. Tapi dalam kes barah ovari, pendarahan boleh menjadi tidak teratur.

Wanita yang mula mengalami pendarahan berlebihan, iaitu jika tempoh haid mereka berlanjutan terlalu lama, atau kitaran haid menjadi tidak menentu, mereka mengalami haid dua kali sebulan.

Menurut artikel yang diterbitkan oleh Prevention, ia kebanyakannya dialami oleh golongan wanita yang lebih muda. Tetapi ia tidak bermakna pendarahan tidak teratur tidak berlaku kepada mereka yang sudah mengalami menopos.

Kadang-kadang, kanser ovari boleh merangsang secara berlebihan terhadap pengeluaran estrogen dan ini boleh menyebabkan pendarahan yang tidak normal pad wanita yang telah menopos.

Jika anda berasa seperti mengalami pendarahan tidak normal, sila rujuk kepada doktor pakar sakit puan dengan segera.

Jika berlaku kembung perut, ia biasanya merupakan tanda bahawa tempoh kitaran haid wanita akan bermula. Namun dalam sesetengah kes, kembung perut ini mungkin tidak surut.

Ia boleh berlanjutan untuk beberapa bulan walaupun pelbagai ubat-ubatan diambil untuk menghilangkannya. Dan perlu diketahui bahawa kembung perut juga boleh menjadi tanda bahawa berlakunya pertumbuhan tumor dalam ovari anda.

Mengalami kekejangan ketika haaid adalah sesuatu yang biasa bagi kebanyakan wanita, namun anda perlu peka terhadap tahap kekejangan yang berlaku kerana kekejangan juga boleh menjadi tanda kepada kanser ovari.

Sesetengah wanita boleh mengalami kekejangan yang memberi kesan yang sangat serius. Jika anda alami kekejangan yang teruk sebelum, ketika dan selepas haid, anda harus berjumpa dengan pakar sakit puan dengan segera.

Satu lagi perkara yang berkaitrapat dengan haid adalah mengalami sakit belakang. Sakit belakang sering juga disebabkan oleh hari yang tertekan, tetapi dalam sesetengah kes, sakit ini boleh menjadi tersangat mengganggu.

Malah, tak kiralah banyak mana sekalipun gel yang anda sapu, ia tidak dapat melegakan kesakitan tersebut. Jika ini berlaku, ia boleh menjadi tanda kepada barah ovari yang harus diberikan perhatian serta-merta.

Selain daripada kembung perut atau angin, ketidakcernaan juga boleh menjadi petanda awal barah ovari. Ia boleh dirasai seperti pedih ulu hati, senak atau sembelit. Walaupun diberikan ubat oleh doktor, namun perut anda masih tidak selesa.

Jika ini berlaku, perhatian yang pantas perlu diberikan bagi mengelakkan masalah yang lebih serius.

sesetengah kes barah ovari boleh menyebabkan pengumpulan cecair di sekeliling pinggul dan kawasan sekitar, dan ini sekaligus boleh membuatkan anda berasa kenyang.

Jika anda biasanya makan nasi 2 kali sehari namun tiba-tiba berasa kenyang dengan hanya sepinggan nasi, anda perlu merujuk kepada pakar kerana barah ovari boleh membuatkan selera makan anda berkurangan.

Walaupun meminum jumlah air yang biasa diminum, mereka yang mempunyai tanda-tanda barah ovari boleh membuatkan mereka pergi ke tanda lebih kerap.

Tanda-tanda ini juga boleh merujuk kepada jangkitan saluran kencing namun dalam sesetengah kes, ia boleh menjadi barah. Jika anda berasa seperti kerap kencing lebih daripada biasa, ia mungkin petanda.

Pertumbuhan barah pada ovari kadang-kala menghalang keupayaan seseorang untuk bernafas secaraa normal.

Ia mungkin disebabkan oleh pertumbuhannya menolak semua organ-organ lain, yang mana boleh menyebabkan fungsi tubuh badan menjadi sukar untuk bekerja.

Mereka yang normal jarang mengalami masalah pernafasan kecuali ketika bersenam, jika anda mengalaminya, rujuk kepada pakar untuk maklumat lanjut.

Nota: Seperti yang dijelaskan, jika anda mengalami tanda-tanda ini, jangan beranggapan bahawa anda mengalami barah ovari, tetapi rujuk kepada pakar terlebih dahulu.


Realiti Sebenar Dan Status Perkahwinan Bawah Umur di Negara Eropah

Kami akui agak menghairankan melihat bagaimana sesetengah pihak terlalu lantang mahu mengekang hak kuasa mahkamah syariah, membenarkan pasangan yang ditakrifkan sebagai bawah umur untuk diberikan kebenaran berkahwin di negara kita.

Adakah mereka sebenarnya memperjuangkan pengharaman perkahwinan bawah umur atau sebenarnya sedang mempersoalkan bidang kuasa mahkamah syariah yang mampu 'memintas' badan kuasa lain dalam isu ini?

Hujah mereka -  hanya dengan berlaku pengharaman yang bersifat total di negara kita sama seperti di negara-negara barat, baharulah nasib anak-anak bawah umur dapat dibela dengan lebih baik. Daripada satu perspektif memang ada benarnya. Kajian memang menunjukkan pengantin muda menghadapi kesukaran hidup selepas perkahwinan dalam jumlah yang membimbangkan.

Walaupun begitu, kita harus diingatkan - masalah perkahwinan bawah umur ini bukanlah eksklusif kepada Malaysia ataupun negara-negara Islam semata-mata. Realitinya, negara-negara barat pun sebenarnya mempunyai peraturan yang hampir serupa dengan kita. Tak percaya?

Mari kita belajar tentang peraturan perkahwinan bawah umur di negara-negara Eropah.

Artikel 9 Piagam Eropah dalam bidang hak kemanusiaan asas menyebut; semua negara anggota bebas untuk mewujudkan peraturan masing-masing dalam menentukan kelayakan untuk seseorang itu berkahwin.

Tidak ada kekangan dikenakan kepada semua individu untuk berkahwin sekiranya mereka sudah mencapai tahap umur yang ditetapkan (berlainan antara negara anggota) dengan Kesatuan Eropah mencadangkan umur 18 tahun dipilih sebagai umur minima, membolehkan pasangan tak kira lelaki atau wanita berkahwin secara automatik.

Di antara semua negara anggota Eropah, hanya Scotland memilih umur minima 16 tahun untuk kelayakan automatik perkahwinan, dengan selebihnya menetapkan 18 tahun sebagai had umur minima.

Walaupun ada cadangan peraturan had umur minima, negara-negara anggota Kesatuan Eropah sebenarnya bebas untuk membenarkan perkahwinan berlaku melibatkan individu di bawah umur, dengan kebenaran khas wajib diperolehi daripada pihak berkuasa beserta kebenaran ibu bapa.

Majoriti negara Eropah meletakkan umur 16 tahun sebagai umur layak untuk kes yang memerlukan kebenaran khas ini, manakala Estonia memilih untuk meletakkan 15 tahun sebagai peraturan di negara mereka. Bagaimanapun, tujuh negara tidak mengamalkan peraturan ini sepenuhnya. Ini membolehkan mana-mana individu bawah umur boleh membuat permohonan kebenaran khas untuk berkahwin, tak kiralah berapa usia mereka. Tujuh negara tersebut adalah Belgium, Finland, Perancis, Greece, Ireland, Luxembourg dan Slovenia.

Hanya empat negara di Eropah memilih untuk melarang sepenuhnya perkahwinan sebelum mencapai had umur yang ditetapkan iaitu Denmark, Jerman, Belanda dan Sweden, tanpa ada sebarang bentuk kelonggaran. Negara Poland pula hanya mengenakan syarat larangan total ini pada golongan lelaki sahaja. Golongan wanita Poland boleh melakukan permohonan melangsungkan perkahwinan di bawah umur.

Oleh kerana akan wujud bermacam jenis kes yang perlu ditakrifkan di bawah undang-undang setiap negara, beberapa negara dalam Kesatuan Eropah turut sama memperkenalkan beberapa peraturan tambahan bagi memudahkan urusan perkahwinan melibatkan individu bawah umur.

Di Lithuania sebagai contoh, sekiranya seorang individu bawah umur terlanjur melakukan hubungan seks dan mengandung sebelum mencapai umur 16 tahun, gadis tersebut boleh memohon kepada mahkamah untuk diberikan kebenaran khas melangsungkan perkahwinan.

Bagi negara Croatia pula, mahkamah sivil negara itu diberikan kuasa khas untuk mengeluarkan kebenaran perkahwinan kepada mana-mana individu di bawah umur 16 tahun sekiranya mahkamah mendapati individu itu secara mental dan fizikalnya sudah matang, serta dibuktikan perkahwinan itu tidak akan menjejaskan kebajikan individu yang terlibat.

Kebenaran khas yang akan dikeluarkan berbeza syaratnya, dengan setiap negara mengambil pendekatan berlainan dalam memantau kes-kes perkahwinan seperti ini.

Tujuh negara iaitu Austria, Belgium, Bulgaria, Perancis, Luxembourg, Sepanyol dan Romania memerlukan kebenaran daripada pihak ibu bapa serta kebenaran mahkamah, sekiranya mahu berkahwin sebelum umur 18 tahun.

Dalam sesetengah kes di mana mahkamah mendapati berlaku penderaan ke atas pasangan yang ingin berkahwin yang dilakukan ibu atau bapa sendiri, mahkamah diberikan kuasa untuk membenarkan perkahwinan itu berlangsung tanpa persetujuan ibu bapa.

Di Croatia, Republik Czech, Finland, Greece, Ireland, Itali, Poland dan Slovakia - hanya kebenaran mahkamah diperlukan bagi meluluskan perkahwinan dengan tiada kewajipan kebenaran ibu bapa dikehendaki.

Ibu bapa di negara tersebut boleh memberikan pandangan di mahkamah dalam membantu mahkamah membuat keputusan, namun tidak berhak menghalang perkahwinan daripada berlaku sekiranya diluluskan.

Faktor-faktor yang dijadikan ukuran dalam menilai permohonan perkahwinan di Eropah kebiasaannya tidak bersifat tetap, dengan setiap kes bergantung kepada penilaian sepenuhnya panel mahkamah yang dipilih. Selalunya faktor-faktor yang memberi kesan besar atau faktor yang menjurus kepada kebaikan, dianggap sebagai pemudah cara kepada permohonan pihak bakal pengantin, selain faktor terbesar memastikan kebajikan individu-individu terlibat dapat dipelihara.

Jelaslah, tidak ada banyak bezanya apa yang diamalkan di negara-negara barat yang dikatakan lebih terkehadapan berbanding kita, dalam perihal perkahwinan bawah umur ini.

Kami harap perkongsian ini dapat menjelaskan serba sedikit berkenaan isu perkahwinan bawah umur, serta membantu anda memahami undang-undang yang kita amalkan melibatkan isu perkahwinan bawah umur - sebenarnya tidaklah terkebelakang seperti yang digembar-gemburkan.

Apa yang diamalkan di negara kita sebenarnya agak selari dengan apa yang dipegang di seluruh dunia, namun suara beberapa pihak dilihat bersungguh-sungguh mahu menjadikan Malaysia sama seperti Jerman, Denmark, Belanda dan Sweden yang melarang terus sebarang perkahwinan bawah umur tanpa sebarang kelonggaran diberikan.

Ini pasti akan lebih mengeruhkan keadaan, sedangkan realitinya tidaklah seburuk yang cuba mereka gambarkan.


Kisah Warga Emas Tinggal Bersendirian Di Pulau Terpencil Selama 30 tahun

Jika dilihatkan ketika ini, kanak-kanak bersekolah rendah sudah mempunyai telefon pintar, malah ada yang berharga mencecah ribuan ringgit. Semua umat manusia sedang ghairah dengan teknologi yang dikecapi sehinggakan terlupakan kehidupan yang dijalani.

Namun, lain pula bagi seorang warga emas di Jepun, Masafumi Nagasaki. Selama hampir 30 tahun, Masafumi telah tinggal bersendirian di sebuah pulau, di wilayah tropika Jepun, di Okinawa, yang mana dia merupakan satu-satunya penduduk di sini.

Masafumi yang digelar sebagai "pertapa bogel" disebabkan berada dalam keadaan bogel dan tinggal di pulau tersebut sejak tahun 1989.

Dia ditemui oleh seorang pengembara yang kebetulan mengunjungi pulau tersebut yang merupakan penulis cerita mengenai mereka yang terkandas di tempat terpencil, seperti dirinya.

Pulau yang didiami Masafumi itu dilaporkan tidak mempunyai sumber air bersih atau tawar. Menurut penulis dan pengembara tersebut, Alvaro Cerezo yang menemubual Masafumi, pertapa bogel kelihatan dehidrasi dan "lemah" ketika ditemui.

Jelas sekali ketika itu menurut Alvaro bahawa Masafumi berada dalam keadaan yang teruk dan kelihatan memerlukan bantuan dan pertolongan.

Cerita mengenai Masafumi pertama kalinya diketahui pada tahun 2012. Dia berputus asa dengan kehidupannya di bandar pada awal tahun 90-an, dan mendirikan pangkalannya sendiri di pulau kecil itu.

Masafumi telah berkahwin dan mempunyai dua orang anak sebelum berpindah ke pulau itu. Kawasan di pulau itu sering dilanda arus berbahaya sehinggakan nelayan paling berpengalaman pun tidak berani menjala di kawasan tersebut.

Masafumi mempunyai masa lalu yang menarik sebelum memutuskan untuk tidak teruskan hidup mengikut tamadun manusia. Dia pernah bekerja dalam industri hiburan dan menjadi jurugambar yang dihormati di zamannya.

Ramai orang tidak tahu akan rancangannya untuk "bersara daripada masyarakat".

Masafumi tinggal di dalam sebuah khemah dan memakai jam tangan untuk mengikuti jadual hariannya yang padat.

Walaupun bersendirian, Masafumi dibantu oleh kakakanya, yang menghantar wang RM400 setiap bulan. Wang tersebut digunakan untuk membeli air minuman dan makanan ruji seperti kek beras dari kampung berhampiran.

Dia biasanya akan mengayuh sampan ke kampung tersebut untuk seketika namun tidak lagi selepas tidak berpakaian. Masafumi akan merebus kek beras 4 hingga 5 kali pada hari biasa.

Dia juga menghasilkan sistem air menggunakan periuk yang rosak. Periuk itu digunakan untuk menahan air hujan yang mana digunakan untuk mandi dan bercukur.

Alvaro dan pasukannya ingin mengetahui lebih lanjut tentang kisah Masafumi dan mengapa dia membawa dirinya hidup bersendirian di situ. Mereka menghabiskan masa 5 hari bersamanya di Pulau Sotobanari.

Ketika di situ, Masafumi tidak berpakaian dan langsung tidak mempunyai barangan peribadi selepas ribut taufan memusnahkan kem nya. Namun, ia tidak mematahkan semangatnya untuk terus menjalani kehidupan yang diinginkannya.

"Bagi saya, berpakaian di sini adalah tidak sesuai. Bersiar-siar dalam keadaan berbogel sudah tentu tidak sesuai dalam masyarakat normal namun disini, ia sangat selesa, seperti pakaian seragam," jelas Masafumi.

Setiap hari, Nagasaki akan membersihkan kemnya, cuba untuk mengelak daripada gigitan serangga dan menghabiskan masanya di bawah terik matahari. Malah, Masafumi ingin Pulau Sotobanari menjadi lokasi untuk dia menghembuskan nafas.

Pihak berkuasa telah melarang dia daripada meneruskan kehidupannya di situ disebabkan keadaan kesihatannya yang semakin merosot.

Pihak berkuasa Jepun telah memaksa warga emas berusia 82 tahun ini untuk kembali hidup mengikut tamadun manusia selepas dia didapati "tidak sihat".

Ketika ini, pertapa ini dipindahkan ke sebuah rumah kerajaan yang terletak 60 kilometer dari pulau itu di bandar Ishigaki, selepas pihak berkuasa menyedari hal itu.

Masafumi juga tidak dibenarkan oleh kerajaan untuk kembali ke pulau itu walaupun selepas kesihatannya kembali pulih, kerana kehidupan pulaunya telah tamat.


7 Kapal Selam Paling Mewah Dan Mahal Di Dunia

Bagi orang berada di peringkat pertengahan, "mainan" mereka adalah kereta dan motosikal berkuasa besar yang sering ditayang di laman sosial seperti Instragram.

Namun, itu tidak cukup hebat. Bagi individu kaya di peringkat seterusnya pula, mereka meminati kapal layar yang dijadikan sebagai medium meluangkan masa dan melakukan aktiviti hujung minggu.

Sekali lagi, ia tidak cukup hebat. Terdapat cara yang lebih eksklusif untuk menunjukkan kepada dunia bahawa anda adalah tersangat kaya-raya, iaitu memiliki kapal selam.

Dengan itu, iluminasi.com ingin kongsikan dengan para pembaca 7 kapal selam mewah paling pahal di dunia.

Dengan harga mencecah RM26 juta, Nomad 1000 adalah kapal selam autonomi yang boleh kekal di permukaan air (dikuasakan oleh enjin diesel) dan seminit kemudian hilang ke dalam air.

Dengan menggunakan bateri caj semula dan tangki udara bertekanan tinggi, Nomad 1000 mampu mengembara sehingga 1,000 batu nautika dan kekal tenggelam selama 10 hari berturut-turut.

Ia juga mempunyai ruang pemerhatian bersaiz 1.5 meter tinggi, memberikan penumpang pemandangan yang sangat menakjubkan. Ia juga dilengkapi dengan 16 unit lampu 1,000-watt quartz-halogen, untuk memastikaan penumpang tidak terlepas apa-apa di dalam laut.

Juga tersedia dalam Nomad 1000 adalah tandas dan bilik air, katil bersaiz queen, dapur dan mampu memuatkan 30 penumpang ke dalam kedalaman 1,000 kaki di bawah laut.

Proteus adalah kapal selam yang direkabentuk dan dihasilkan oleh bekas komando Tentera Laut Perancis iaitu Herve Jaubert. Herve Jaubert kini adalah Ketua Pegawai Eksekutif bagi syarikat pengeluar produk boleh tenggelam yang mewah, berpangkalan di Dubai iaitu Exomos.

Herve menyifatkan Proteus sebagai "bas dalam air" yang juga merupakan mampu berfungsi sepenuhnya sebagai kapal layar mewah. Kapal selam bersaiz 19.8 meter panjang ini mampu memuatkan 14 orang penumpang.

Enjin dan penjana OSSA Powerlite pada kapal selam ini mampu menyediakan kapasiti penuh enjin iaitu 400 RPM.

Selepas menakluki Hollywood dengan menghasilkan dua filem blockbuster dengan kutipan tertinggi sepanjang zaman, James Cameron memutuskan untuk menaklui dunia lautan pula.

Cameron yang dikenali sebagai lelaki yang mempunyai citarasa tinggi, telah melancarkan kapal selam Deepsea Challenger yang bersaiz 7.3 meter panjang dan berharga RM40 juta ini pada tahun 2012 dengan matlamat sampai ke dasar Jurang Mariana, bahagian laut yang paling dalam di dunia.

Kapal selam ini dibina di Sydney, Australia oleh syarikat penyeledikan dan reka bentuk, Acheron Project Pty Ltd. Ia dilengkapi dengan peralatan pensampelan saintifik dan kamera 3D berdefinasi tinggi.

Deepsea Challenger telah sampai ke titik lautan paling dalam di dunia selepas 2 jam dan 36 minit menyelam. James Cameron menjadi orang kedua untuk mencapai ke tahap ini.

Dia menggunakan kapal selam mewah ini untuk penerokaan saintifik dan tinggal di dalamnya selama beberapa jam, kemudiannya menghasilkan dokumentari mengenai pengalamannya itu dalam filem 3D beresolusi tinggi.

Yellow Submarine yang berharga RM48 juta ini adalah milik pengasas bersama syarikat perisian komputer terbesar di dunia, Microsoft, iaitu Paul Allen. Kapal selam ini mampu berada di bawah air untuk tempoh 7 hari berturut-turut.

Paul Allen dilaporkan meminati meneroka kedalaman lautan dan mendakwa telah menemui pelbagai jenis bangkai kapal. Tak banyak yang diketahui mengenai kapal selam ini namun ia dilaporkan bersaiz 12 meter panjang.

Paul Allen juga memiliki kapal layar yang diberi nama Octopus berharga RM800 juta, yang boleh menempatkan 2 buah helikopter, 7 bot, 60 orang krew dan menelan kos penjagaan sebanyak RM1.5 juta seminggu

Di tempat ketiga senarai kapal selam mewah paling mahal di dunia adalah Seattle 1000 yang bersaiz 36 meter panjang dan mempunyai 3 tingkat. Kapal selam yang dihasilkan oleh US Submarines ini mampu kekal di bawah air selama 20 hari.

Dengan julat perjalanan sejauh 4,800 kilometer, ia bermakna Seattle 1000 mampu membuat lintasan trans-Atlantik, iaitu melintasi Lautan Atlantik dari Amerika Syarikat ke United Kingdom.

Kapal selam yang berharga RM100 juta ini mempunyai reka bentuk berkembar dengan panel pemerhati setinggi 9 meter, 5 bilik suite, 5 bilik mandi, 2 gimnasium, wain bawah tanah, dan sebuah dapur menjadikannya antara salah satu kapal selam termewah di dunia.

Phoenix 1000, yang berharga RM400 juta adalah kapal selam mewah kedua termahal di dunia yang merupakan keluaran US Submarines. Ia mempunyai 10 bilik tidur, gimnasium, wain bawah tanah, jazuki dan banyak lagi.

Phoneix 1000 mampu beroperasi di kedalaman 1000 kaki dan terdapat kapal selam mini dalam kapal selam ini. Kapal selam mini tersebut mampu menyelam di kedalaman 1,000 kaki lagi, atau digunakan untuk mengangkut penumpang ke dan dari permukaan tanpa perlu Phoneix 1000 sendiri yang naik ke permukaan.

Saiz kapal selam Phoenix 1000 adalah 65 meter panjang dengan keluasan dalaman 464 meter persegi, menjadikannya kapal selam mewah berfungsi paling mahal di dunia.

Ya, ia bukan sahaja akan menjadi kapal selam mewah paling mahal di dunia, tetapi juga kenderaan paling mahal di atas muka bumi, dengan harga mencecah RM9.3 bilion.

Migaloo merupakan kapal selam/kapal layar, dan kelihatan seperti bandar yang terapung.

Ia juga merupakan kapal selam terbesar dengan panjang 114 meter dan dihasilkan dalam warna putih keseluruhannya. Migaloo mendapat namanya bersempena nama ikan paus albino.

Kapal selam ini mempunyai kolam renang tertutup bersaiz 3 meter dan landasan helikopter yang mana masuk secara automatik ke dalam dek ketika ia menyelam.

Kemudahan lain yang terdapat dalam Migaloo adalah bilik wayang, perpustakaan, gimnasium, bilik permainan video, bilik dobi, lounge peribadi, lif, bilik suite pemilik 2 tingkat, 8 suite VIPdan sebuah jambatan yang luas.

Kapal ini dibina oleh syarikat Austria, Migaloo Private Submersible Yachts dan juga mempunyai versi bersaiz 282 meter panjang, dan masih dalam rekabentuk konsep.


Pekan Hantu di Amerika Ini Hanya Berharga RM4 juta

Anda ada RM4 juta ringgit? Dengan jumlah sebanyak itu, anda boleh memiliki pekan anda sendiri yang terletak di kawasan pergunungan Inyo, California. Pekan itu yang dinamakan Cerro Gordo merupakan sebuah pekan yang ditubuhkan pada abad ke 19 semasa perlombongan sedang rancak di sana.

Dengan harga tersebut, anda boleh memiliki 300 ekar tanah, hak untuk menyimpan kesemua galian yang ditemui serta ketenangan yang jarang dirasai di bandar-bandar besar. 22 bangunan terletak di kawasan tersebut, termasuklah sebuah hotel, tempat minum, gereja kecil serta sebuah muzium.

Seandainya anda adalah pembeli bertuah Cerro Gordo, semuanya bakal jadi milik anda. Bak kata orang zaman sekarang - semuanya 'fully furnished.'

Pekan Cerro Gordo memang menjadi hak milik persendirian selama ini, namun keluarga yang menjadi tuan punya pekan tersebut merasakan sudah tiba masanya Cerro Gordo mempunyai tuan baru. Tidak ada syarat dikenakan sekiranya pembelian dilakukan dengan tuan baru pekan tersebut bebas mengubah apa saja yang dirasakan perlu dalam membangunkan pekan itu.

Cerro Gordo mendapat namanya daripada pelombong-pelombong Mexico yang bekerja di situ mencari logam perak, yang bermaksud 'Bukit Gemuk.' Penemuan perak di situ membuka lombong secara kecil-kecilan, diasaskan oleh seorang lelaki bernama Pablo Flores pada tahun 1865. Berikutan tersebar kisah penemuan bahan berharga di situ, pelombong-pelombong lain mula membanjiri Cerro Gordo untuk mencuba nasib.

Pada tahun 1868, seorang ahli perniagaan bernama Mortimer Belshaw menggunakan perak yang telah berjaya ditemui untuk membiayai pembinaan jalan keretapi daripada Cerro Gordo ke Los Angeles. Setahun selepas itu, Cerro Gordo menjadi lombong terbesar pengeluar perak dan plumbum.

Kerancakan aktiviti ekonomi Cerro Gordo terhenti pada tahun 1880 selepas berlaku kebakaran yang menyukarkan operasi perlombongan. Tidak lama selepas itu, harga perak merudum teruk menyebabkan pelombong serta ahli perniagaan mula mencari sumber lain dalam menjana keuntungan. Aktiviti perlombongan dimulakan kembali pada tahun 1905 selama berdekad lamanya, namun kemuncak Cerro Gordo sudah lama berlalu.

Ketika ini, Cerro Gordo memang sebuah pekan yang sunyi. Namun selepas ditawarkan untuk jualan, beberapa pihak yang berminat menyatakan rancangan untuk menukarkan Cerro Gordo menjadi sebuah taman tema atau mungkin juga pusat aktiviti berkaitan ganja.

Pekan ini juga pernah dijadikan lokasi pengambaran filem-filem Hollywood, seperti "Night Passage" lakonan Audie Murphy askar legenda yang pernah kami ceritakan dalam artikel kami, "Nevada Smith" lakonan pelakon terkenal Steve McQueen serta "Waterhole Number 3" lakonan James Coburn.

Pemilik Cerro Gordo, Michael Patterson mewarisi Cerro Gordo daripada isterinya, Jody Stewart Patterson setelah isterinya meninggal dunia. Keluarga Jody adalah pemilik asal Cerro Gordo yang sebenarnya berkeluasan lebih 100 ekar ketika zaman kegemilangannya. Mendiang isterinya membeli perkongsian pekan ini dengan pakciknya pada tahun 1973 dan menjadi pemilik penuh Cerro Gordo selepas pakciknya itu meninggal dunia pada tahun 1984.

Michael berkenalan dengan Jody setelah bekerjasama membangunkan teknologi tenaga menggunakan kuasa angin di situ pada tahun 1985. Mereka berkahwin pada tahun 1999 namun perkahwinan mereka tidak lama selepas Jody meninggal dunia pada tahun 2001.

Perniagaan 'bed & breakfast' yang mereka buka pada tahun 1986 membawa kemasukan pelancong ke pekan kecil mereka namun usia yang semakin tua membataskan pergerakan Michael. Cerro Gordo tetap berdiri, cuba diselamatkan oleh Michael sebaik mungkin dalam mengingati memorinya bersama isterinya yang tersayang.

Bagaimanapun, Michael akhirnya meninggal dunia pada bulan September 2009 akibat serangan jantung meninggalkan beberapa orang anak, yang kesemuanya tidak berminat untuk menjadi tuan punya Cerro Gordo, bertanggungjawab menguruskan pekan kecil itu.

Anda boleh jadi orang yang terus menggalas usaha yang dimulakan sejak dahulu lagi, meletakkan nama anda dalam sejarah Amerika Syarikat sebagai pemilik pekan yang sangat mendalam nilai sejarahnya. Anda berminat? Pautan ada di bawah.

LA Times "Old Ghost Town Is Getting a New Lease on Life"


Valdir Segato: Lelaki Yang Bercita-Cita Menjadi Hulk

Umum tahu sesetengah manusia sanggup untuk melakukan apa saja demi mendapatkan tubuh badan yang diimpikan.

Pengubahsuaian badan, pembesaran payu dara dan punggung, melukis tatu dan macam-macam lagi teknik aneh hanya kerana ingin memuaskan nafsu mereka mengubah penampilan badan bersesuaian dengan apa yang diingini.

Namun terdapat seorang lelaki yang telah melakukan lebih daripada kesanggupan untuk mendapatkan badan impiannya, dengan menyuntik minyak ke dalam badannya.

Valdir Segato, seorang "ahli bina badan" meletakkan nyawanya dalam bahaya dengan menyuntik minyak ke bahagian tangannya dalam usaha untuk menjadikan ototnya kelihatan lebih kembang dan besar.

Hasilnya? Biceps Valdir mengembang kepada ukuran yang mengejutkan iaitu 23 inci, terima kasih kepada teknik yang melibatkan suntikan Synthol.

Mungkin ramai yang tidak pernah mendengar nama ini, tetapi synthol dikenali sebagai "Site Enhancement Oil (SEO)" yang mengandungi 85% minyak, 7.5% lidocaine dan 7.5% alkohol.

Popular dalam kalangan ahli bina badan, synthol telah digunakan sejak lama dahulu oleh mereka yang profesional yang ingin meningkatkan penampilan bahagian otot yang kurang menyerlah, sebelum pertandingan.

Selepas ramuan ini disuntik ke bahagian yang sesuai, apa yang anda perolehi adalah pertumbuhan otot dengan kadar segera.

Dan seperti yang anda jangkakan, Valdir, 48 tahun, telah mencapai pertumbuhan otot berkali-kali ganda dengan menyuntik bahan yang berpotensi membawa maut ini sejak 5 tahun yang lalu.

Dan kini, dia masih meneruskan melakukan apa sahaja untuk menjadikan bicepsnya lebih besar.

Valdir tinggal di Sau Paulo, Brazil dan merupakan seorang pekerja binaan.

Dia mendapat inspirasi untuk membina badan daripada juara Mr.Olympia 7 kali dan juga pelakon Hollywood, Arnold Schwarzenegger dan Hulk, serta menggelarkan dirinya sebagai "He-Man" dan "the Monster" dalam kalangan penduduk tempatan.

"Ini adalah mimpi yang menjadi kenyataan yang saya inginkan dan takluki. Anda melihat badan anda dan ia semakin berkembang, membuatkan anda mahukan lebih besar. Mereka memanggil saya Hulk, Scwarzenegger dan He-Man setiap masa dan saya sukakannya," jelas Valdir.

Tidak seperti yang anda sangkakan, Valdir bukanlah individu yang bertubuh besar sejak kecil. Sebaliknya, dia bertubuh kurus kering disebabkan oleh dadah.

Valdir terlibat dengan dadah yang membuatkannya kehilangan berat badan kerana kurang makan dan menjalani kehidupan yang salah.

Ketika bertubuh kurus, orang memanggil Valdir dengan paanggilan "Skinny Dog" dan "Little Skull", membuatkan dia memutuskan untuk mengubah hidupnya.

Bermula dari itu, Valdir menyertai pusat gimnasium tempatan dan memulakan perjalanan bina badannya.

Namun, bersenam semata-mata tidak akan membolehkan Valdir mendapatkan hasil yang drastik. Valdir kemudiannya mengetahui mengenai synthol daripada rakannya di gimnasium.

Dan dalam sekelip mata, Valdir ketagihkan bahan peningkatan otot dan mula menyuntikkannya dengan kerap di bahagian bisep, dada, dan bahunya. Minyak ini tidak menjadikan Valdir kuat walaupun kelihatan sangat berotot.

Minyak ini hanya memberikan kesan estetik, ia membentuk badan anda dan membuatkan otot anda "bengkak", ia tidak memberikan kesan kepada kekuatan.

Namun, obses Valdir terhadap bahan ini tersangat berbahaya dan beberapa kali hampir membunuhnya.

Pernah berlaku pada satu ketika apabila Valdir menyuntik dos berlebihan dan dimasukkan ke hospital untuk beberapa hari.

Walaupun diberi amaran beberapa kali oleh doktor, rakan-rakan dan orang tersayang, Valdir masih belum bersedia untuk berhenti menggunakannya.

Bukan sahaja dia menghadapi ancaman kemungkinan terbunuh akibat bahan ini, malah hidupnya dicemari oleh kecintaannya terhadap synthol, membuatkan pasangan hidupnya berasa tidak selesa dengan dirinya yang terlalu "gila".

Masyarakat tempatan berbelah bagi dengan penampilan Valdir, ada yang jelas mengagumi dan yang lain mengejek-ejek serta menjadikan Valdir sebagai bahan ketawa.

Valdir masih ingin meneruskan impiannya dan berhasrat untuk menambah lagi 10 sentimeter saiz ototnya.


Sisi Gelap Dunia Korporat Memaksa Saya Berhenti Daripada Dunia Pekerjaan

Dulu saya bekerja sebagai Ketua Pegawai Operasi (COO) di sebuah syarikat kimia. Namun saya malu untuk menceritakan perkara yang saya lakukan ketika berada dalam dunia korporat.

Apabila kami ingin memecat pekerja, apa yang sepatutnya adalah kami menawarkan pampasan, tetapi sebaliknya kami menyusahkan hidup mereka.

Kami malukan mereka di dalam mesyuarat, kami beritahu bahawa prestasi mereka teruk, kami membuat penstrukturan semula organisasi dan menurunkan pangkat senior mereka dan kami jadikan pekerja junior sebagai majikan-majikan mereka.

Akhirnya, pekerja yang paling kuat pun tak tahan dan akan tinggalkan syarikat dengan sendirinya.

Ini apa yang diajarkan kepada saya dalam dunia korporat, dan inilah apa yang saya lakukan. Namun anda tak sedar ia akhirnya akan kembali kepada anda.

Lebih malang, syarikat ini tak pernah kekurangan pekerja yang sukarela untuk melakukan kerja "kotor" dalam merendah-rendahkan rakan sekerja masing-masing, tanpa menyedari bahawa satu hari nanti mereka juga mungkin akan mengalami nasib yang sama.

Jika anda seorang pengurus peringkat pertengahan, anda tak ada masalah kerana anda beroperasi seperti biasa. Namun sebaik sahaja anda sampai ke pangkat pengurus kanan, ketika itulah persekitaran politik akan bermula.

Orang-orang akan mula cemburu dengan anda, "tikam belakang" anda dan sanggup lakukan apa saja untuk singkirkan anda. Ini adalah sisi gelap dalam budaya korporat dan malangnya ia adalah sisi gelap dalam diri manusia juga.

Pada satu malam saya menyingkap album gambar keluarga saya, melihat gambar-gambar anak-anak dan isteri tercinta saya. Ketika itu, saya menyedari bahawa 20 tahun telah berlalu dalam keadaan tidak sedar.

Saya hampir tak dapat ingat detik-detik anak-anak saya membesar dan isteri saya telah semakin berusia. Ia seolah-olah saya baru terjaga dari koma dan hilang ingatan.

Saya tersangat menyesal dan ketika itulah saya memutuskan untuk mengubah hidup saya dengan melakukan perkara yang sepatutnya.

Saya sangat bersyukur kerana diberikan peluang kedua dalam hidup saya, dan ini adalah peluang kedua saya.

Kini, saya memiliki perniagaan sendiri yang bersaiz sederhana. Pada hujung minggu, saya juga berniaga di pasar pagi untuk menjual barangan yang tidak diperlukan dan telah melakukannya untuk tempoh 2 tahun.

Dengan ini, saya sebenarnya dapat menyimpan lebih banyak wang, berbanding ketika saya dalam dunia korporat kerana saya juga mempelajari cara menguruskan kewangan saya dengan lebih berhemat dan menyedari wang dibazirkan terhadap kehidupan mewah yang tidak sepatutnya.

Sebagai contoh, saya sangkakan saya tak mampu hidup tanpa Astro kerana saya menonton bola sepak Liga Perdana Inggeris setiap hujung minggu.

Dan apabila saya tidak lagi melanggan Astro untuk menjimatkan wang, saya sedar bahawa saya tidak begitu berasa kehilangan atau rindukannya.

Jadi, kini saya menjual barangan yang tidak diperlukan yang mana sangat jarang digunakan, kadang-kadang hanya sekali atau dua kali sahaja. Saya mempunyai 3 orang anak, seorang lelaki dan 2 perempuan.

2 daripadanya di universiti dan seorang lagi baru menamatkan Sijil Pelajaran Malaysia. Sebaik sahaja anak bongsu saya juga mengikuti langkah ke menara gading, saya dan isteri akan berpindah ke apartment yang lebih kecil.

Ketika berada dalam dunia korporat, saya perlu melaporkan diri kepada lembaga pengarah dan mempunyai hampir 10 orang majikan. Tetapi sekarang saya hanya mempunyai seorang boss, iaitu isteri saya!

Inilah kehidupan saya sekarang, ia lebih ringkas, namun saya semakin gembira!


5 Filem Yang Membuktikan Hollywood Hipokrit Dalam Menangani Masalah Pedofilia

Gejala pedofilia semakin lama semakin kerap didengari berlaku, melibatkan hubungan tidak normal di antara individu-individu yang rosak tahap mentalnya. Kajian-kajian masyarakat barat kerap kali diangkat sebagai jalan kepada solusi dalam mencegah wabak ini daripada terus berlaku, namun kerap kali dilihat berlaku kontradiksi di antara kajian yang berbentuk mendidik dengan budaya popular yang kerap kali dihidangkan rumah-rumah penerbitan Hollywood.

Dapat dilihat masyarakat seperti berlumba-lumba mahu mencegah dan dalam masa yang sama mempopularkan serta mengangkat budaya pedofilia yang dikatakan mempunyai kecenderungan seksual terhadap individu bawah umur, sehinggakan agak sukar untuk memahami apa matlamat sebenar orang barat.

Filem-filem yang mengangkat pedofilia, sama ada dalam bentuk terus-terang ataupun disampaikan secara tersirat kerap diterbitkan sehingga mampu menguasai minda mereka yang menonton. Berikut adalah 5 filem yang kami rasakan mencerminkan hipokrasi sebenar produser Hollywood, yang sebenarnya mahu merosakkan lagi minda orang ramai namun dikaburi atas alasan hiburan semata-mata.

Filem The Professional atau Leon the Professional merupakan sebuah filem aksi yang sangat baik serta layak mendapat pujian, berikutan pembangunan watak yang mantap serta watak jahat yang sangat ikonik lakonan Gary Oldman.

Namun, filem ini mampu menyebabkan rasa tidak selesa pada penonton berikutan watak Mathilda lakonan Natalie Portman, seorang kanak-kanak yang kehilangan ibu bapa sehingga terpaksa diselamatkan Leon, lakonan Jean Reno.

Ekoran ketidak matangan Mathilda dalam memahami apa yang berlaku,  dia menganggap semua yang dilakukan Leon adalah kerana cinta. Mathilda sanggup menyerahkan tubuhnya kepada Leon namun Leon menolaknya - Leon menganggap Mathilda seperti anaknya sendiri namun akhirnya (bergantung kepada persepsi penonton) tewas dengan godaan Mathilda pada penamat filem ini.

Faktor pedofilia - Natalie Portman melakonkan beberapa adegan yang boleh dikatakan hangat untuk watak yang berusia 12 tahun. Ketika melakonkan filem ini, Natalie juga baru berusia 12 tahun.

Filem yang diterbitkan pada tahun 1978 membawakan nama-nama besar seperti Brooke Shields dan Susan Sarandon dalam sebuah filem yang sejak mula hingga ke penghujungnya, akan membuatkan sesiapa saja tidak selesa menontonnya.

Mengisahkan tentang seorang pelacur bernama Hattie (Sarandon) yang bekerja di sebuah rumah pelacuran mewah di New Orleans. Hattie mempunyai seorang anak bernama Violet (Shields), remaja berumur 12 tahun yang mempunyai impian besar mahu keluar daripada persekitarannya. Dia akhirnya menemui jalan keluar selepas ditinggalkan ibunya melalui seorang jurufoto bernama Ernest yang mengambilnya tinggal bersamanya.

Bagi menyelamatkan Violet, Ernest mengambil jalan menjadikan kanak-kanak itu isterinya yang sah namun Hattie yang kembali mahu menuntut semula anaknya, kerana perkahwinan itu tidak sah dilakukan berikutan status Violet yang masih kanak-kanak.

Faktor pedofilia - keseluruhan filem ini. Brooke Shields berumur 13 tahun semasa merakamkan filem ini dan dia banyak melakonkan adegan yang kurang senonoh.

Anda pasti pernah mendengar tentang filem 'Brokeback Mountain' bukan? 'Call Me By Your Name' jauh mendahului filem itu dengan memaparkan tema cinta sejenis di antara dua orang lelaki serta menjadikan salah seorang individu yang terlibat pula, remaja di bawah umur.

Filem ini mengisahkan tentang hubungan yang terbentuk hasil pertemuan seorang professor lakonan Armie Hammer (The Man From U.N.C.L.E, Lone Ranger) dengan seorang remaja lelaki yang lebih gemar bersendiri lakonan Timothy Chalamet, berdepan stigma masyarakat serta hubungan mereka bersama teman wanita masing-masing yang nyata hanyalah satu ilusi dalam mengaburi pandangan orang lain.

Apa yang menakutkan, filem ini mendapat pujian pengkritik di seluruh dunia serta mendapat tepukan selama 10 minit, satu rekod dunia. Diletakkan sebagai salah satu filem terbaik tahun 2017, Call Me By Your Name dicalonkan dalam anugerah Academy bagi filem terbaik, pelakon terbaik serta lakon layar terbaik.

Faktor pedofilia - terlalu banyak untuk disampaikan. Bukan sekadar pedofilia, filem ini juga mengangkat hubungan sejenis sebagai sesuatu yang indah.

'Lolita' merupakan sebuah filem yang menimbulkan kontroversi semasa diterbitkan, tak kiralah dalam versi 1962 arahan Stanley Kubrick ataupun versi 1997 arahan Adrian Lyne, dengan versi 1997 membawakan visual yang lebih berani serta terbuka cuba mengangkat percintaan dengan gadis bawah umur sebagai sesuatu yang baik.

Walaupun kisahnya diambil daripada novel yang ditulis pada tahun 1955, tema yang dibawakan tetap dilihat lebih kepada pemaparan rasa sayang seorang lelaki dewasa pertengahan umur (Jeremy Irons) dengan seorang gadis berusia 12 tahun bernama Dolores atau 'Lolita' lakonan Dominique Swain.

Elemen-elemen pedofilia banyak dipaparkan dalam filem ini dengan watak Jeremy Irons dilihat sanggup melakukan apa saja, termasuklah mengahwini ibu Lolita hanya untuk memastikan dia dapat bersama-sama dengan anak tirinya, sebelum tragedi ke atas ibu Lolita memaksa mereka berdua hidup sebagai anak beranak, dengan ayah tirinya terus menyimpan nafsu terhadap anak yang perlu dijaganya.

Faktor pedofilia - kami rasa cukup jelas bagaimana nilai-nilai pedofilia diangkat dalam filem ini hanya berdasarkan penerangan ringkas yang kami berikan. Dominique Swain berumur 15 tahun semasa perlu melakonkan adegan-adegan kurang menyenangkan bersama pelakon utamanya, Jeremy Irons yang ketika itu sudah berumur 45 tahun.

Filem kedua Brooke Shields yang layak diletakkan dalam senarai ini memang merupakan salah satu filem paling menakutkan dari segi unsur pedofilianya, walaupun cuba dipasarkan sebagai sebuah filem cinta yang sejati.

'The Blue Lagoon' mengisahkan tentang dua kanak-kanak yang membesar bersama-sama di sebuah pulau misteri, setelah kapal yang mereka naiki karam di lautan. Selepas kematian satu-satunya penjaga mereka yang turut terselamat, Richard dan Emmeline terpaksa belajar tentang hidup sendirian melalui proses-proses yang akan dilalui semua manusia, hanya berdua.

Tidak memahami kehidupan normal berikutan ketiadaan penjaga sejak kecil, mereka akhirnya jatuh cinta dan mendapat cahaya mata seorang anak lelaki. Insiden menimpa mereka bertiga selepas mengalami kemalangan menyebabkan ketiga-tiganya terdampar di lautan dengan nasib mereka pada penghujung cerita, tidak dipaparkan secara jelas.

Oleh kerana watak dalam kisah ini tidak pernah menjalani kehidupan bertamadun, hanya beberapa perkara sempat mereka pelajari dari penjaga mereka sebelum dia meninggal dunia ini. Majoriti filem ini menayangkan dua watak itu hidup dalam keadaan hidup yang sangat primitif.

Faktor pedofilia : Brooke Shields melakonkan filem ini ketika berumur 14 tahun dan boleh dikatakan sepanjang filem ini, dia tidak berpakaian dengan bahagian-bahagian sulitnya ditutup dengan rambut.


Bagaimana Argentina Memadamkan Keturunan Afrika Dalam Sejarah dan Tradisi Mereka

Lebih sepuluh juta warga kulit hitam Afrika dipaksa meninggalkan tanah asal mereka bermula abad ke 16 sehingga abad ke 19, menjadi pekerja di kawasan pertanian dan perladangan di kawasan yang dinamakan 'New World' atau 'dunia baru.

Insiden itu bukan saja mencatatkan sejarah menjadi salah satu migrasi terbesar dalam sejarah peradaban manusia, malahan turut menimbulkan salah satu tragedi terbesar yang berlaku pernah disaksikan dunia.

Berjuta-juta warga Afrika yang dibawa ke Brazil,ketika ini mengakibatkan hampir separuh populasi Brazil dikatakan berasal dari Afrika.

Pengenalan budaya Afrika di negara itu dapat dilihat dalam aspek kehidupan warga Brazil daripada segi muzik, tarian, makanan dan pelbagai lagi aspek lain.

Walaupun begitu, timbul persoalan penting; mengapa situasi sama tidak kelihatan di Argentina yang berjiran dengan Brazil?

Menurut rekod sejarah, Argentina sebenarnya turut sama menerima kemasukan warga Afrika ke negara mereka, namun pada ketika ini kesannya tidak dapat dilihat langsung, seperti tidak pernah berlaku.

Menurut catatan sejarah, warga Afrika dibawa ke Argentina seawal abad ke 16 ke satu daerah yang ketika itu digelar Rio de la Plata, kini menjadi Buenos Aires, bagi bekerja dalam bidang pertanian untuk lelaki atau pembantu rumah untuk golongan wanita.

Komuniti Afrika terus mendiami Argentina sehingga awal abad ke 19 dalam kelompok besar di kawasan Santiago del Estero, Catamarca, Salta dan Cordoba. Di Buenos Aires sendiri ketika era tersebut, warga Afrika merangkumi hampir satu per tiga jumlah penduduk.

Sistem perhambaan dihapuskan di Argentina pada tahun 1813 namun kekal diamalkan sehingga 1853. Hanya selepas itu, jumlah komuniti Afrika di Argentina mula berkurangan sedikit demi sedikit.

Pengkaji sejarah mengatakan salah satu faktor utama komuniti Afrika di Argentina mengalami penurunan mendadak, adalah disebabkan perang Argentina dengan Paraguay pada tahun 1865 hingga 1870.

Warga Afrika dalam perang tersebut ditugaskan menjadi barisan paling hadapan sekali dalam tentera Argentina, menjadi punca ramai yang terkorban. Wabak penyakit yang melanda Buenos Aires pada tahun 1871 turut sama menyumbang kepada kematian warga Afrika yang telah menetap di Argentina sekian lama.

Perang yang mengorbankan ramai lelaki warga Afrika menyebabkan jumlah wanita Afrika yang tinggal mula memilih untuk hidup bersama dengan warga asal Argentina yang berkulit putih.

Bagi mereka yang gagal menyesuaikan diri dengan keadaan baru itu, mereka memilih untuk berhijrah ke Brazil atau Uruguay, yang dipercayai lebih sesuai bagi komuniti kulit hitam Afrika.

Bagi sesetengah pihak pengkaji sejarah lain, mereka mempunyai pandangan berbeza.

Ramai pengkaji sejarah etnik Argentina mengakui wujud perancangan teliti yang dilakukan oleh Domingo Faustina Sarmiento, Presiden Argentina daripada tahun 1868 sehingga 1874 - mahu membersihkan komuniti kulit hitam Afrika di Argentina.

Berlandaskan matlamat tersebut, beberapa langkah diambil kerajaan Argentina; seperti memaksa warga lelaki Afrika menyertai pasukan tentera yang disengajakan.

Kerajaan Argentina jua didakwa sengaja menjalan proses pemindahan komuniti Afrika ke kawasan tertentu, agar wabak penyakit merebak di kalangan mereka seterusnya menyebabkan kematian disebabkan ketiadaaan sistem kesihatan lebih sempurna.

Pendapat ini disokong melalui penemuan catatan dalam buku diari Sarmiento sendiri.

Dalam tulisannya, Sarmiento menyatakan kebimbangan beliau berkenaan jumlah warga Afrika seperti apa yang telah berlaku di Amerika Syarikat serta menyifatkan perhambaan sebagai satu bentuk taktik penjajah era kolonial memecah belahkan penduduk asal Argentina.

Menjelang tahun 1895, jumlah komuniti warga Afrika menjadi terlalu sedikit disebabkan usaha kerajaan Sarmiento melindungi penduduk asal, sehinggakan mereka tidak lagi relevan untuk didaftarkan dalam konsensus kebangsaan Argentina.

Realitinya, walaupun dilihat sengaja disisihkan - sehingga kini masih ada sedikit warga Argentina berketurunan Afrika berkulit hitam terus menetap di sana.

AfricaVive, NGO Argentina yang memperjuangkan hak warga kulit hitam menganggarkan hampir 1 juta warga Argentina sebenarnya berketurunan Afrika.

Namun data itu tidak diambil kira dalam sistem pentadbiran dan pendidikan Argentina, berikutan tidak ada langsung pengiktirafan atau maklumat berkenaan mereka kerana semua individu termasuklah warga berketurunan Afrika sendiri - telah diklasifikasikan berkulit putih.

Bagi generasi muda pula, mereka dididik agar merasa malu untuk mengaku keturunan asal mereka yang berkulit gelap, menjadikan mereka lebih selesa mengaku diri mereka warga sebenar Argentina yang bangga berkulit putih.

Ini menyebabkan pewaris keturunan Afrika di negara itu tidak mengenali susur galur keturunan mereka yang banyak memainkan peranan dalam sejarah negara mereka, disebabkan pemansuhan informasi dan catatan berkenaan nenek moyang mereka dalam buku-buku sejarah negara tersebut untuk diingati dan dipelajari.

Ketika ini, Argentina mempunyai jumlah populasi seramai 41 juta orang.

97 peratus daripadanya dikategorikan sebagai berkulit putih, menjadikan Argentina negara paling dominan warga kulit putih berbanding jiran-jirannya yang lain.

Tradisi dan budaya orang Afrika mula diambil alih sebagai budaya asli Argentina.

Contohnya tarian tango yang terkenal di seluruh dunia sebagai simbol masyarakat Argentina, sebenarnya dicedok daripada tradisi komuniti kulit hitam Argentina yang mendiami Rio de la Plata.

Ini dibuktikan melalui bukti kewujudan beberapa lukisan lama yang memaparkan pasangan kulit hitam menari tarian tango di situ.

Proses penghapusan elemen dan budaya Afrika daripada sejarah Argentina layak dikatakan sebagai bukti kejayaan kerajaan Argentina khasnya di bawah pentadbiran Sarmiento, menyambung kesatuan negara-negara Eropah di Amerika Latin yang memperkembangkang dominasi masyarakat kulit putih di seluruh dunia.

Kini, amat jarang sekali kedengaran kisah penyertaan warga Afrika dalam budaya Argentina walaupun satu masa dahulu mereka merupakan sebahagian besar populasi negara tersebut - kerana semuanya telah hampir berjaya dilenyapkan untuk mengejar identiti satu negara, satu warna.

Bandingkan pemain bola sepak Brazil dan Argentina, akan jelas wujud perbezaan yang sangat ketara.

Artikel ini adalah terjemahan artikel "Blackout: How Argentina ‘Eliminated’ Africans From Its History And Conscience" terbitan IBT.


8 Penemuan Barangan Purba Yang Paling Bernilai Di Dunia

Kapal-kapal yang karam, kekayaan yang terkubur, gua-gua tersembunyi dan dokumen-dokumen persendirian merupakan antara khazanah yang paling berharga dan menakjubkan di dunia.

Sepanjang sejarah, pelbagai objek seperti barang kemas, duit syiling, wang kertas, permata, senjata, patung, perak dan dokmumen telah ditemui secara tidak sengaja dan kadang-kala dengan cara misteri.

Terdapat pelbagai sebab mengapa khazanah-khazanah ini telah hilang dan dilupakan, dan selalunya ia disebabkan oleh pemiliknya mengalami nasib tragis sama ada disebabkan oleh perang, penjanahan dan bencana alam.

Selain itu, ia disembunyikan secara sengaja untuk mengelakkan kecurian dan kerosakan. iluminasi.com ingin kongsikan 8 penemuan khazanah purba yang paling bernilai di dunia.

Ditemui pada tahun 1983, Whydah Gally adalah satu-satunya kapal lanun yang pernah dijumpai dalam sejarah.

Kapal ini yang ditemui di pinggir pantai Cape Cod, Massachusetts, Amerika Syarikat, merupakan bekas kapal hamba yang dimiliki oleh ketua lanun yang kaya iaitu Kapten "Black Sam" Bellamy.

Black Sam, yang dinamakan sebagai "Robin Hood di lautan" dikatakan sebagai lanun paling kaya sepanjang zaman.

Kapal ini karam pada tahun 1717 dan mempunyai lebih daripada 200,00 artifak termasuklah loceng kapal, perhiasan emas, syiling emas dan juga meriam.

Pada tahun 2007, syarikat Odyssey Marine Exploration telah menjumpai syiling emas dan perak bernilai lebih daripada RM2 bilion di luar pantai Portugal.

Duit syiling ini ditemui semula dari bangkai kapal frigat Sepanyol, yang karam pada tahun 1804 yang membawa lebih daripada 17 tan kargo emas dan perak.

Projek yang diberi nama "Black Swan" ini adalah penemuan harta karun kapal yang terbesar dan paling bernilai di dunia sehingga kini.

Selepas pertempuran undang-undang untuk tempoh yang lama di antara kerajaan Sepanyol dan Odyssey, akhirnya kerajaan Sepanyol mendapat kawalan ke atas artifak-artifak itu dan kini dipamerkan di pelbagai muzium awam di seluruh negara itu.

Sebanyak RM2.8 bilion kekayaan Nazi telah "hilang" ketika Perang Dunia Kedua. Apabila Jerman tewas dalam perang ini, kerajaan Nazi telah memutuskan untuk menyimpan kekayaan mereka di tempat yang dikenali seabgai Lombong Merkers di Thuringia, Jerman.

Pada tahun yang sama, tentera Amerika Syarikat menemui wang kertas, emas dan karya seni yang dimiliki oleh Nazi.

Rupa-rupanya, kerajaan Jerman cuba untuk mendapatkan semua kekayaan itu kembali setelah Amerika Syarikat menyita semula pada tahun 1945.

Dipercayai masih berbilion-bilion wang milik Nazi tersembunyi di seluruh Eropah.

Pada 26 November 1922, pintu masuk ke kubur Raja Tutankhamun ditemui di Lembah Raja-Raja. Penemuan kubur Raja Tut dan khazanah berkilauan di dalamnya telah menyerlahkan minat global terhadap Mesir purba.

Ia juga mencetuskan pelbagai spekulasi mengenai sumpahan Mesir purba. Selepas salah seorang daripada penemu, Howard Carter, meninggal dunia beberapa bulan seleas membuka kubur tersebut, dipercayai bahawa dia telah melepaskan "sumpah mumia".

Antara yang khazanah purba yang ditemui dalam kubur tersebut adalah topeng pengebumiaan Tut, patung Anubis, kipas emas Tut, kepala harimau emas dan kereta kuda kerajaan.

Pada tahun 1820, seorang petani dari Pulau Milos telah menggali runtuhan purba di ladangnya untuk mendapatkan beberapa batu yang diperlukannya, yang mana akhirnya membawa kepada penemuan salah satu patung paling terkenal di dunia, Venus de Milo, atau Aphrodite Milos.

Kini dipamerkan di Muzium Louvre di Paris, Venus de Milo dikatakan berasal dari tahun 150 SM. Patung ini dikatakan sebagai contoh patung dari zaman Klasik. Kini, Venus de Milo menjadi salah satu daripada ukiran Yunani purba paling terkenal dan nilainya dianggarkan bernilai RM4 bilion.

Penemuan Skrol Laut Mati telah terbukti menjadi yang tidak ternilai kerana nilai yang sangat luar biasa terhadap agama, linguistik dan kerahsiaan.

Skrol ini yang ditemui di antara tahun 1945 hingga 1956, mengandungi serpihan dari setiap kita Perjanjian Lama, melainkan Kitab Ester.

Antara salah satu manuskrip paling menarik dari koleksi ini ialah Skrol Tembaga, yang merupakan peta harta karun purba yang mengandungi maklumat mengenai berpuluh-puluh lokasi emas dan perak.

Tiada tempat persembunyian bawah tanah yang telah dikenal pasti namun dianggarkan nilai harta khazanah tersebut mencecah RM4.8 bilion.

San José adalah kapal Sepanyol yang mempunyai 62 meriam dan 3 tiang, membawa emas, perak dan zamrud dari lombong Potosi, Peru.

Kapal ini karam ketika berlayar dari Panama menuju ke Colombia pada tahun 1708 selepas tewas dalam Pertempuran Barú dengan kapal-kapal British.

Khazanah tersebut telah ditemui semula di pantai Cartegena, Colombia pada tahun 2015. Sejak penemuan itu, berlakunya pertempuran undang-undang yang lama dan membosankan, di antara syarikat-syarikat swasta dan pelbagai kerajaan.

Selain daripada wang, penemuan San Jose juga termasuk menampilkan artifak sejarah dan budaya yang menggambarkan suasana ekonomi, budaya, politik dan sosial di Eropah pada abad ke-18.

Dalam peti besi bawah tanah abad ke-15, di Kuil Hindu di Trivandrum, India, terdapat khazanah bernilai lebih dari RM88 bilion yang ditemui pada tahun 2011.

Harta yang merangkumi lebih daripada 500 tahun itu terdiri daripada syiling emas, permata, patung-patung dewa yang diperbuat daripada emas dan juga berlian.

Selepas penemuan ini berlaku, kerajaan India telah menghantar pasukan keselamatan menjaga kuil ini setiap masa. Harta-harta tersebut masih belum diputuskan sama ada akan kekal sebagai harta kuil atau diambil oleh kerajaan.

Adalah menjadi perkara biasa untuk kuil-kuil di India mempunyai khazanah dan kekayaan purba.


Sejarah Jenama Zaitun - Ubat Gigi Popular Satu Ketika Dahulu

Suatu ketika dahulu, jenama ubat gigi Zaitun begitu popular sekali di Malaysia. Dengan memfokuskan kepada segmen pelanggan Muslim dengan penawaran produk ubat gigi halal, jualan syarikat ini begitu memberangsangkan. Malangnya, momentuk syarikat ini tidak kekal lama dan lama kelamaan semakin menyepi. Di mana silapnya?

Pihak Iluminasi telah mendapat kebenaran daripada Tuan Zayed Zulfikli untuk mengulangsiar tulisan beliau mengenai perkara ini di halaman Facebook beliau. Bagi kami, kisah jenama Zaitun ini bolehlah dijadikan sebagai pengajaran terutamanya sekiranya anda merupakan seorang pemilik bisnes dan menguruskan perniagaan.

Zaitun Industri ditubuhkan oleh pengasasnya Dato Seri Hj Mohammad Eusuff Teh dengan mengambil sempena nama anak perempuan beliau pada tahun 1978. Pada awal penubuhannya memang agak hebat. Mereka menjadi perintis produk halal muslim dengan slogan halal gunakan tanpa was-was dalam sektor kelengkapan peribadi (toiletries) dan kosmetik.

Produk mereka dieksport ke Brunei, Singapore, Indonesia dan sebagainya. Antara produk yang laris ialah ubat gigi Zaitun sehingga dikatakan Colgate Malaysia pun "terancam" dengan kehadiran pemain baru ini.

Prospek Zaitun dianggap cerah dan mempunyai harapan yang agak tinggi untuk maju ke hadapan. Tetapi apa sebenarnya yang telah terjadi? Banyak spekulasi yang keluar mengatakan kejatuhan Zaitun disebabkan ada orang dengki.

Permulaan cerita sebenar terdedah bila mana Zaitun Berhad disenaraikan di papan kedua KLSE pada June 1997 oleh anak pengasas Dato Mohd Kamal. Semasa penyenaraian Zaitun, dalam unjuran keuntungan yang disebut prospektus dikatakan Zaitun RM5.7 juta dan pasca penyenaraian dalam lebih kurang RM4.3 juta untuk tahun kewangan 31 December 1997.

Tetapi sebaliknya berlaku selepas penyenaraian. Pada tahun kewangan yang sama 1997 laporan kewangan menyebut Zaitun kerugian sebanyak RM14 juta berbanding unjuran RM4.3 juta. Ia merupakan perbezaan yang sangat besar berbanding unjuran dan laporan sebenar (Forecast versus Actual). Bayangkan Untung 4.3 juta menjadi rugi (loss) RM14 juta.

Zaitun mengalami kerugian semenjak tahun pertama penyenaraian. Ekuiti pemegang saham yang bermula RM41 juta pada 1997 menjadi defisit -RM29 juta pada tahun 2001. Kejatuhan zaitun bukanlah sesuatu yang pantas tetapi ia adalah penderitaan kesakitan yang berpanjangan.

Antara puncanya ialah tadbir urus korporat yang sangat lemah. Bayangkan bila disenaraikan pada June 1997, Zaitun telah memeterai penjanjian pembelian tanah RM36 juta dengan Benua Rezeki Sdn Bhd di mana Pengarah Zaitun sendiri juga adalah pengarah dalam Benua Rezeki (iaitu Mohd Kamal Mohd Eusuff dan Aisha Mohd Eusuff - adik beradik).

Pada 31 Disember 1997, 50% deposit telah dibayar. Walau bagaimanapun, perjanjian jual beli dibatalkan dan deposit sepatutnya dipulangkan sebulan dalam tempoh 6 bulan tetapi setakat Ogos 1998, hanya RM345,000 sahaja dipulangkan. Ini adalah dikategorikan sebagai RPT (Related Party Transaction) dan tidak mendapat persetujuan dari Pemegang Saham.

Dalam tahun yang sama, pihak pengurusan syarikat telah melibatkan diri dalam perdagangan saham (share trading) menggunakan pembiayaan margin (share margin financing) sebanyak RM20 juta (ini kira baru tahun pertama penyenaraian) pada tahun 1997.

Tiada pendedahan (Disclosure requirement) atas sebab apa transaksi ini dilakukan dan tidak mendapat persetujuan dari pemegang saham. Tiada pengumuman, jadi pemegang saham tidak maklum akan transaksi ini.

Walau bagaimanapun setelah dapat diketahui, pendedahan dibuat bahawa pada September hingga November 1997, pembelian saham dibuat ke atas 13.7% Hai Ming sebanyak RM13.7 juta dan 1.48% (RM3 juta) dalam Grand Central Enterpris (GCE).

Kedua-dua saham ini kemudiannya dijual pada RM6.5 juta menyebabkan kerugian (realized net loss) RM10.2 juta. Sekali lagi, Dato Mohd Kamal dikatakan mempunyai pegangan 6% dalam GCE paid up capital.

Zaitun didenda ke atas RPT (related party transaction) yang dilakukan. Zaitun telah dinyahsenarai dari KLSE pada 16 Jun 2003 kerana gagal mematuhi langkah penstrukturaan semula untuk status PN4 (sekarang dikenali GN3 untuk pasaran ACE untuk syarikat yang mengalami masalah kewangan).

Pada era 1997, banyaknya berlaku tadbir urus korporat yang sangat teruk. Ketidakfahaman lembaga pengarah dalam tanggungjawab mereka. Sebab itu, kita tengok kejatuhan banyak syarikat yang disenarai dalam Bursa Saham selepas krisis kewangan 1998. Naib Pegerusi Zaitun ketika itu adalah Mutiara Rokiah binti Abdullah yang mana beliau adalah ibu kepada Pengarah Zaitun sendiri.

Masalah Zaitun bukan terhenti pada tadbir urus korporat sahaja tetapi ia termasuk masalah pengurusan dan model perniagaan Zaitun sendiri seperti isu pengedar dan cuba menceburi bidang MLM untuk pengedaran produk mereka. Antara punca utama kerugian ialah masalah pengedaran produk mereka.

Antara pengedar mereka seperti Boustead trading, Harrison, Harpers dan Sime Darby Marketing. Mereka menghadapi masalah dengan pengedar dan kebanyakannya terpaksa diselesaikan di mahkamah.

Zaitun juga dikatakan memberi jualan credit yang agak longgar, hutang pelanggan (credit sales) adalah 95% jumlah jualan. Dan Zaitun membuat pinjaman hutang yang melebihi dari jualan syarikat.

Pra-1998, banyak syarikat yang disenaraikan di KLSE adalah kebanyakan syarikat milik keluarga yang kebanyakannya tidak faham bila mana disenaraikan pasaran saham, segala transaksi yang besar mesti mendapat kelulusan terlebih dahulu walaupun majoritiLembaga Pengarah adalah adik beradik sendiri. Dalam kes Zaitun, Mutiara, Aisha, Faridah, Kamal adalah anak beranak.

Pasca 1998, kita dapat lihat banyak berlaku perubahan dalam tadbir urus korporat terutamanya MCCG2017 di mana, separuh daripada Lembaga Pengarah mesti terdiri dari pengarah bebas, dan tidak dibenarkan memegang jawatan Pengerusi dan CEO dalam masa yang sama.

Tempoh untuk Lembaga Pengarah dihadkan selama 9 tahun sahaja. Bagi tempoh 9-12 tahun mesti mendapat kebenaran dari pemegang saham dan bagi tempoh 13 tahun ada pengundian 2 peringkat (2-tier voting).

Selain itu, perlantikan jawatankuasa audit (audit committee), jawatankuasa imbuhan (remuneration committe), jawatankuasa penamaan (nomination committee) untuk memberi menyemak kedudukan Pengarah Eksekutif syarikat di bursa.

Lau, C. K., & Ooi, K. W. (2016). A case study on fraudulent financial reporting: evidence from Malaysia. Accounting Research Journal, 29(1), 4–19.


Kumpulan Hooligan Ultra Russia : Ancaman Terbesar Piala Dunia 2018

Vova baru berumur 19 tahun. Realitinya, hidup beliau selesa. Ibunya seorang peramugari. Beliau seorang pelajar dalam bidang rekaan grafik. Hobinya? Meluncur ombak. Vova membaca karya-karya penulis Russia seperti Pushkin dan Yesenin dengan karya daripada Erich Maria Remarque, seorang penulis Jerman banyak memberi kesan padanya.

Walaupun hidupnya selesa serta boleh dikatakan normal, Vova akan ke hutan setiap hari bagi menyertai kumpulannya IX Legion; penyokong fanatik pasukan Dinamo Moscow. IX Legion ditubuhkan bagi satu tujuan - bertumbuk dengan penyokong-penyokong pasukan lain di hutan.

Bagi Vova, berada dalam situasi pergaduhan itu merupakan pengalaman yang perlu dilalui. Ada sesuatu yang mengubah dirinya setiap kali berhadapan dengan risiko - mindanya dilatih untuk jadi lebih kuat. Menurut Vova - perasaan yang dirasai apabila beberapa belas orang datang ke arah kita dengan niat mahu mencederakan kita, akan mengajar kita banyak perkara tentang diri kita.

Apabila kita takut sakit, kita akan melawan. Bila kita melawan, kita jadi lebih kuat.

Piala Dunia bermula pada 14 Jun 2018 dengan lebih 2 juta pengunjung akan menjadikan Russia rumah sementara mereka. Banyak isu dikhuatiri akan timbul ekoran penganjuran ini, antaranya masalah perkauman, isu anti golongan gay ekoran dasar kerajaan, risiko serangan keganasan dan masalah paling ditakuti - insiden keganasan penyokong radikal di kawasan jalanan.

Berpunca daripada satu insiden di Perancis semasa perlawanan England menentang Russia dalam kejohanan Euro 2016, beratus orang penyokong Russia ketika itu dengan sengaja menimbulkan kekacauan, merosakkan harta benda serta menyerang sesiapa saja yang dirasakan berasal dari England. Kekacauan itu turut sama berlaku di stadium sehingga persatuan bola sepak Russia dikenakan denda oleh UEFA.

Disebabkan insiden itu, wujud stigma besar mengenai penganjuran Piala Dunia 2018 oleh Russia; adakah insiden serupa akan turut sama berulang? Vladimir Putin mengambil pendekatan memastikan pihak polis disiap siagakan untuk menghadapi sebarang insiden; imej Russia sangat bergantung kepada kelancaran penganjuran kali ini.

Langkah-langkah diambil bukan sekadar memastikan fasiliti-fasiliti keselamatan seperti pegawai pemeriksa ditempatkan dan pengesan besi dipasang di kawasan stadium. Kerajaan Russia juga mula bertindak mengesan, menyiasat dan menangkap individu-individu yang dikhuatiri akan memulakan siri keganasan, seperti Vova - yang menjadikan pergaduhan sebagai satu bentuk hiburan masa lapang.

Selain Vova, Anton juga salah seorang pemuda Russia yang gemarkan pergaduhan. Latar belakangnya sebagai seorang 'bouncer' dan jurulatih tinju sebuah pusat latihan di St.Petersburg, yang terkenal sebagai tempat melatih ahli-ahli kumpulan bawah tanah untuk bergaduh menjadikan hobi mereka sesuatu yang kerapkali menjadi topik perbualan Anton.

Anton adalah ahli kepada kumpulan penyokong pasukan bola sepak CSKA Moscow yang dinamakan Rude Boys, salah satu pasukan penyokong tertua Russia. Beliau mula terlibat menyertai pergaduhan selepas diserang hendap oleh beberapa orang penyokong pasukan Zenit St.Petersburg ketika berumur 11 tahun. Walaupun tidak dikasari pada hari itu, Anton melihat sendiri depan matanya bagaimana remaja lain yang lebih tua daripadanya dibelasah tanpa simpati.

Pengalamannya sejak kecil memaksa Anton bersedia ekoran minatnya dalam sukan bola sepak. Dia kini sudah berumur 20 tahun, mempunyai ketinggian 5 kaki 10 inci. Ototnya pula sudah pejal dibina hasil kerja keras di gimnasium setiap hari. Anton sehingga kini sudah terlibat dalam 60 kali perlawanan dengan kebanyakan pergaduhan dirakamkan untuk simpanan, sebagai memori.

Semua sesi pergaduhan bukanlah diadakan secara tidak sengaja. Majoritinya dianjurkan oleh ketua-ketua kumpulan mereka sendiri yang akan mengaturkan masa dan lokasi bertembung. Kawasan hutan kerap menjadi pilihan. Ada kalanya mereka akan bergaduh di dalam kawasan perindustrian yang terbiar.

Setiap satu sesi berbeza jumlah pesertanya. Ada yang 5 lawan 5. Ada ketikanya 100 lawan 100 orang. Mereka akan berdiri dalam satu barisan berhadapan lawan masing-masing sebelum seorang yang dipilih akan memberikan isyarat memulakan pergaduhan.

Tidak ada objek seperti seperti pisau atau buku lima besi dibenarkan dalam perlawanan. Semuanya hanya bersenjatakan tangan dan kaki. Memijak kepala, kemaluan atau serangan bertubi-tubi ke bahagian kepala dibenarkan. Kecederaan memang dijangkakan terjadi pada mereka yang terlibat.

Objektifnya - untuk setiap ahli baru, mereka akan dihadiahkan sehelai t-shirt daripada ketua mereka bagi menandakan penerimaan mereka ke dalam pasukan yang ingin disertai. Sebaik sahaja seseorang layak mendapat t-shirt tersebut, secara automatik mereka akan dianggap sebagai ahli keluarga yang akan dilindungi tak kiralah apa saja bentuk ancaman sekalipun yang hadir.

Walaupun budaya ini berbeza dengan sukan-sukan lain, hanya mereka yang terlibat faham kenapa sangat ramai pemuda Russia sanggup menghadapi risiko menceburkan diri dalam kumpulan-kumpulan penyokong ekstrim ini. Bagi Arnie, pemilik gimnasium di mana Anton bekerja, mempersoalkan mengapa mereka terlibat adalah satu soalan bodoh.

Pada beliau, ada sesuatu yang mengasyikkan apabila kita diletakkan dalam situasi takut dan kita berjaya keluar daripadanya dengan selamat. Semua perasaan gementar yang dialami akan memperkuatkan diri mereka dalam menghadapi cabaran yang datang. Hanya mereka yang menyertainya faham bagaimana hebatnya perasaan yang dialami selepas berjaya menang dalam satu pertarungan di mana risikonya sangat-sangat besar, berbeza dengan sukan professional.

Vova menyifatkan siri pergaduhan yang mereka sertai salah satu cara pemuda-pemuda Russia melepaskan kemarahan mereka akibat kehidupan sesama mereka sendiri, tanpa mencederakan orang luar. Budaya Russia sendiri mempunyai sejarah menggalakkan pergaduhan sejak abad ke 11, melalui satu budaya orang dulu-dulu yang dinamakan 'stenka na stenku', yang bukan sahaja melibatkan lelaki dewasa malahan budak-budak lelaki dalam mempertahankan kampung mereka.

Budaya 'hooligan' dalam zaman moden dipercayai bermula semasa era Soviet Union, berkembang semasa zaman pemerintahan Mikhail Gorbachev sebelum meletup semasa zaman kejatuhan Soviet. Menurut Ruslan, seorang ahli kumpulan Red-Blue Warrior, budaya ini sudah bertapak selama tiga generasi di Russia

Bagi beliau yang percaya dirinya adalah generasi ketiga golongan 'hooligan', ahli-ahli kumpulan kini mempunyai mentaliti yang berbeza berbanding sebelumnya. Setiap ahli mempunyai kesedaran tinggi berkenaan tahap kesihatan serta serius mengamalkan aktiviti senaman. Oleh kerana itu, ramai ahli-ahli pasukan yang pada mulanya hanya sekadar bergaduh di kawasan hutan, akhirnya berjaya masuk menjadi atlit MMA yang diiktiraf dalam liga MMA Russia.

Ini memberikan sedikit kredibiliti pada ahli-ahli kumpulan penyokong yang menyertai sesi-sesi pergaduhan sesama mereka - ada makna, potensi dan peluang lebih besar di sebalik semua kekasaran yang mereka sertai selama ini.

Igor Lebedev, salah seorang pemimpin tertinggi Russia merasakan usaha kerajaan mengekang gerakan menganjurkan sesi pergaduhan di hutan sebagai satu langkah sia-sia. Beliau percaya kerajaan Russia sepatutnya dapat melihat nilai-nilai baik yang ada daripada aktiviti tidak sihat pemuda-pemuda Russia ini dan mengiktirafnya sebagai satu sukan yang sah, serta dipantau dan dikawal selia.

Ditanyakan mengapa dia berpendapat sedemikian rupa - Igor berhujah bertumbuk ini adalah sesuatu yang sudah sebati dengan budaya masyarakat Russia. Waktu musim sejuk yang panjang dan gelap membuatkan pemuda-pemuda mereka berada dalam keadaan tiada haluan. Bagi beliau, kerajaan Russia perlu memahami realiti 'sukan' ini sebagai sesuatu yang mampu mengisi masa lapang pemuda di sana.

Bagi Vova, sekiranya ditanya mengapa budaya ini terus kekal di kalangan pemuda-pemuda Russia; hanya dengan berada di tengah-tengah gelanggan di hutan dan merasai sendiri pengalamannya, barulah boleh kita memahami kenapa ramai pemuda di Russia melakukannya.

Berdiri dengan jantung berdebar-debar tidak mengetahui apa yang akan berlaku, diserang dengan perasaan gugup serta gementar sebelum badan mula bertindak balas mempertahankan diri. Rasa gugup mula hilang digantikan dengan perasaan ingin berlawan sehingga sanggup melakukan apa saja yang perlu. Perkara itu, menurut Vova merupakan sesuatu yang menjadikan mereka ketagih dan mahu mengulanginya sekerap mungkin.

Semua itu untuk keseronokan kata Vova. Tidak ada perkara lebih seronok bagi beliau dan rakan-rakannya, daripada menumbuk orang lain yang mahu mencederakan kita - sebelum kita berjaya menguasai perlawanan dan mula bebas melakukan apa saja yang kita suka pada lawan kita.

Artikel ini adalah terjemahan dan olahan semula artikel The New Hooligan of Russia yang diterbitkan pada 2 Jun 2018


Asal-Usul 10 Nama Jenama Terkemuka Dunia

Nama adalah salah satu perkara penting dalam menjadikan sesebuah syarikat itu mampu pergi jauh. Ia menggambarkan identiti syarikan dan mencerminkan produk atau servis yang dibekalkan.

Untuk memberikan nama kepada sesebuah syarikat, ia boleh dilakukan dalam pelbagai cara. Ada syarikat yang mendapat nama terus daripada produk yang mereka hasilkan dan ada juga yang mempunyai sejarah tersendiri.

iluminasi.com ingin kongsikan 10 asal-usul nama jenama yang terkemuka di dunia.

7-11 boleh dikatakan sebagai kedai serbaneka nombor 1 dunia yang mempunyai 64,319 cawangan di 18 buah negara di seluruh dunia. Sebelum nama "7-Eleven" digunakan, kedai serbaneka ini yang dibuka pada tahun 1927, dikenali sebagai "Tote'm Stores", kerana pelanggan "toted" (membawa) pergi pembelian mereka.

Pada tahun 1946, rangkaian kedai ini menukarkan namanya kepada "7-Eleven", untuk mencerminkan polisi waktu perniagaan yang baru iaitu bermula 7 pagi sehingga 11 malam.

Siapa yang tak kenal dengan jenama terkenal dari Jepun ini kan. Nama Nintendo sebenarnya berasal daripada perkataan Jepun iaitu "Nintendou".

Secara kasar ia diterjemahkan kepada "Nin" yang bermaksud "dipercayai" dan "ten-dou" bermaksud "syurga", atau alternatifnya bermaksud "kuil hanafuda yang bebas".

Jenama minuman paling terkenal di dunia iaitu Coca-Cola sering dirujuk sebagai Coke. Ia pertama kali dihasilkan pada tahun 1886 dan diberikan namanya berdasarkan perasa yang digunakan dalam menghasilkan minuman ini iaitu daun koka (Coca) dan kacang kola (Cola).

Pepsi pula mula dihasilkan pada tahun 1893 dan diperkenalkan dengan nama Brad's Drink. Menjelang Ogos 1898, minuman ini dinamakan semula kepada Pepsi-Cola dan kemudiannya kepada Pepsi pada tahun 1961.

Ia dinamakan bersempena pepsin, iaitu salah satu enzim pencernaan utama dalam sistem pencernaan manusia dan banyak haiwan lain, di mana ia membantu mencerna protein dalam makanan.

Nama "Sony" dipilih untuk jenama ini merupakan gabunga dua perkataan, iaitu perkataan Latin "sonus" iaitu asas kepada sonik dan bunyi, dan satu lagi adalah "sonny", istilah slang biasa yang digunakan pada tahun 1950-an di Amerika kepada kanak-kanak lelaki.

Pada tahun 1950-an di Jepun, perkataan "sonny boys" dipinjamkan ke dalam bahasa Jepun untuk menggambarkan lelaki muda yang kemas dan bergaya, yang mana pengasas Sony, Akio Morita dan Masaru Ibuka menganggap diri mereka sebagai sedemikian.

Selain itu, "Sony" juga dipilih kerana ia mudah untuk disebut dalam kebanyakan bahasa.

Pada tahun 1994, pasukan dari Netscape sedang memikirkan nama untuk pelayar laman sesawang yang baru bagi menggantikan pelayar Mosaic.

Mereka ingin mencari sesuatu yang boleh menghancurkan persaingan dan apa yang mereka nampak adalah Godzilla. Dengan gabungan nama "Mosaic" dan perkataan "Godzilla", ia telah menghasilkan apa yang kita guna sekarang, iaitu Mozilla.

Skype mendapat namanya disebabkan oleh kekurangan ketersediaan nama yang mereka betul-betul mahu gunakan. Nama Skype adalah gabungan di antara "sky" dan "peer-to-peer".

Pada mulanya nama ini dipendekkan menjadi "Skyper", namun disebabkan ia telah digunakan oleh syarikat lain, mereka terpaksa memutuskan untuk memendekkan nama ini kepada "Skype".

Pada tahun 2011, Microsot telah membeli Skype dengan harga RM34 bilion.

ASUSTek Computer Inc. yang lebih dikenali sebagai Asus merupakan syarikat yang diasaskan oleh 4 pekerja Acer pada tahun 1989. Mereka memberikan nama "Asus" bersempena nama kuda Yunani yang bersayap, iaitu Pegasus.

Menurut syarikat ini, nama ini merangkumi kesucian, kekuatan dan semangat mencabar yang dimiliki makhluk unik ini, serta melonjak ke tahap yang baru dengan setiap produk yang diciptakan.

Canon adalah sebuah syarikat multinasional Jepun, yang pada asalnya menggunaka nama "Seikikogaku Kenkyusyo". Ia terkenal kerana menghasilkan protaip kamera 35 mm Jepun yang pertama dengan penutup berasaskan satah fokus.

Pada tahun 1947, nama syarikat ini telah ditukarkan kepada Canon Camera Co. Inc. dan akhirnya dipendekkan kepada Canon Inc. pada tahun 1969.

Menurut sumber, nama ini berasal daripada nama Buddha, Guan Yin yang diterjemahkan kepada bahasa Jepun menjadi "Kanon".

Syarikat dari Finland ini bermula pada tahun 1865 dan mendapat namanya dari sebuah bandar dan sungai iaitu Bandar Nokia dan Sungai Nokiavirta.

Menjelang tahun 1967, syarikat ini menggunakan nama rasmi, Nokia Corporation dan terlibat dalam 5 bidang iaitu kabel, getah, pembalakan, penjanaan tenaga dan elektronik.

Pada tahun 2014, syarikat ini telah dibeli oleh Microsoft dengan harga mencecah RM29 bilion.

Pada tahun 1895 di England, Joseph William Foster bersama-sama dua anak lelakinya telah mengasaskan sebuah syarikat kasut yang diberi nama "J.W. Foster and Sons".

Dalam beberapa dekad kemudian, syarikat ini menjadi popular di seluruh dunia dan produk kasut mereka dipakai oleh atlet British di Sukan Olimpik Musim Panas 1924 yang berlangsung di Perancis.

Dan pada tahun 1958, dua orang cucu kepada pengagas syarikat ini iaitu Jeff dan Joe Foster telah menamakan semula syarikat ini kepada Reebok.

Nama Reebok diambil daripada spesis kijang Afrika, rhebok, yang diubah.